
la kan dikgipa Totini golpoko chonmiting salrango knachengaha. la agananiko 
talatgipa badia songo aro badia biapo obosta ong -achim maming janapani 
dongjaha. 

la golpoko anga bilsi kolatchimangni ja-manosa gisik ra-pilaha. Uno angni 
knarika gita Totini a -ba tua, uni a baoniko matchadu nomil chal Tik baring aka, uni 
matchadu nomilko kima, uni jikgipako redilanga, aro uko mangona, iarangan 
mongsonggipa aganani bakrang ong -achim. Ua agananiko apsan bimango done 
miksonganiko mamingkoba dingtangatgijan ja tike seaha. 

Indiba, kattao nangchapgipa a -selrangko apalbate, re chapgipa ong anirangko 
mitamrangko ga subatatna unia me sudapatna, anga ku -siktangchi taridapaha. 
Uni gimin, saniba knaa gita unia saniba talata gita apsan ong jawa. 

Ian gitchambegipa golpo ong -a. lano jakkalgipa ku -sikba gitcham ong -a. la 
gitchambegipa agananiko ripingna miksonge ki -tap kingsa ong -atna anga 
chanchiaha. Uandake ia golpoko apaldapatna ku tangchi mongsongbate 
namdapataha. Kattani bimango nangbakani gita ja -like ku -sikrangkoba jakkalaha. 
Haida iano jakkalgipa badiaba parakanirang aro talatanirang sanaba knatogijani, 
saniba chanchianio kranikgijani aro sanaba ra chakna amgijani ong -naba gnang. 
Indiba uarang piiakan skangni salrango songadamrango maidake janggitangachim 
songni bewalnisepangbatgipa re chapaniosa ga chake uarangko su songe donna 
miksonge anga iano man chapataha. 

Minggipin, ia chongipa birapko sedomikachi gitcham agananiko batsonganisan 
ong -aigija an -tangni atchiaoni agangipa Matchi-Dual ku bidingkoba chasongna 
ge-songani unia Achikkuko apaldapatanio bang pajaoba adita on gilpaaniba 
ong gen ineba anga chanchiaha. 

An tangni ku rama ong genchimoba ru -uta bilsirangna galchipani gimin 
badiaba kattani ku jikserang uno rechapgija ku-wengwatko, jegita gisik nange 
tikkele see nioba, aganrongbewal ja -kuko ga -atna namen gitchibeani ong aha. 
Mongsongbate Matchi-Dual ku sikko ku jinmana jakkalgipa apsan seani bidingko 
ja -rikna neng -ani gimin mitamrangko 'ku titding' ba 'poedo' seani ja -kolko ja -rikna 
nangtelaha. Uandake iano adita wilwila gittimrangni ku -rama gipinba re chapaha. 
ia angni seani haida sebewal gita ong janaba donga indiba ku tangko tangchaatna 
re chakatani ine ra -pachina pilakkon mol inola. 

Mittela. 


Kroshnil D Sangma 
Kusimkolgre, Williamnagar. 



MONGSONGGIPA GOLPONI BAKRANG 


Bicbap — 1 - Toti a*ba tua 

Bictaap - 2 - Totlna nomll mipal dina 

Bichap - 3 - Toti jik kima 

Bichap — 4 - Toti jikgipako dilanga 

Bichap — 5 - Totina ja*ku rikpila 

Bichap — 6 - Totiko mangonna taria 


Bichap — 7 - Totiko mangona 




TOTI A-BATUA 


Bolma bolpanggrip agintri talroke, bring andalgripgrip 
ro gotsa matchote, Toti a-tot o-anga pante denbilsianga. Sal 
nabaramchipak a mikkangchaka sal onchokramchi a biding 
dongpenga; akisang okkruchipak wanok wagripgrip - uno chiring 
bi sajokenga. Chiringchipak on chisa a dap dakao me gong pang 
chonggrimgrim; gitching chiring a doldep dakao wa nok wachong 
duule chalik baring sateming ta-ma taring bakrime gedarna. Aba 
jatchi nangnango rangre chonggrimsa agimikko nikwatachim, uno 
Toti borang dal-e gatjok. 

Dal a kambe sokdaldal, bilsok jaksokbadaldal, mikkang 
salgiramiting gantong changchra chamiting; pante soka ma-ate 
an tangna chengteke, bolma bolpang pe e wa nok wa pang tine, 
Toti ua bilsian antang atot ochengparachim. Pante dambeomaba 
gamna rimna gongasan onginja, jakma minaba ba-ku talaba sawa 
maiko jenachim. Paba itna nanginja ma-ko ku-dongna on nikja; 
songo rorimgipaba a ko cha-rimgipaba, jakmanan ka danga 
ba kunan mikchara. Unikoa, chasonggrik matgrikba bilko tona 
bilsokja gamo rimo sokchakja, pele chakna nangaia wange watna 
nangaia. Indakean, songni nomildrangba gittim anodrangba, pante 
bimang chananga jakma ba ku silana ka dang ka dang; sako 
mikgron miknapne sako jako kolpane gisiktangtango 
seksekpilachim. 

A chang do misal bebe, mat kimderong mancha; pante a*tot 
o eming aksan jamang gamesa bolo bo rang gatari an tang a*ba 
tuenga, paltang wa kap salenga. Wa ma wa chong duule ta ma bijak 
pal ikang silchajok, chal ik baring bangritjang nambajok; te bidil 
a gipsoke dilrajok, abong paksuatgrike dal chajok. 

Salak ding-a minginja, mikka wachi kenpilja, ru-at tampi 
innikja, ra-a waring silesa a ba ba ku minesa: misi ga gong sonagong 
namjokai, mijapang me-gachong dakjokai, tangchekgilgil chamile 
siljokai! Jakmatangko nigame ba kutangko niwate pante ku*si 
ongengjok gisik ka-srok dakangjok! 



Mima gipok gilgipok ku-te rongbokbaengjok; a-jatchio 
rimitchin amo pake ramaja - mini birong sika gin-gending, 
gikgarengni bitchija! 

Sal a*kong mri mri, balwaba balsri sri, mi bijak mojipjanga 
jipjang. Attam saliangana bala balsri nangbana, borang sako 
tugrange, Toti bangsi sikenga. Sal a-bri pa chap chap a-kong 
janggilditoa bri jagring simbajok. Uchi bangsi gam-aba bate bate 
ka-srokjok: 

Tai to tai loro 
Balwa balsri balroro, 

Mima birong sikroro. 

Tai to tai roro 
Billik kambe weroro, 

Wachi ra-gatangroro, 

A-rak kari sokroro, 

Toti pante sokroro. 

Balwa balsri balana mi bijak moama Toti bangsi sikana 
mangrotime kal-ama? Bangsi ku-rang ka-sroksrokna jipjang 
bawang; Toti uko nikeming ka-srokbate sikenga. A-skochi do-misal 
tengtang gisikatenga, a-sesamchi do-amik ga-kimkime imbikatenga. 
A se wa-gong gongbatao do-kru jinma ba gimgim chame jika 
dakenga: duk duk dadaiuk, chame angchi sinrikrik. Chiring dogong 
chanbatao mat kimderongrara peng-pat suat malame an-sengtoka 
dakenga. Bolma olsi dokaba tipja, Toti bangsi sikaba dipja! 

An-tam ka-sri ka-sri bangsi sikap sokana gaantima ringringa 
ringringa Toti bangsi sikata, unoa, a-kisang nangnangchi jal ik bar- 
ing sildamchi bi-sa grapa gita mande ring-ringengaja 
knasingsangsoa: 

‘Totini, mintini, chameni, 

Chal-lik stu nangako akkuna. 

Baring dambe silako am-kuna. . . ’ 

Toti bangsi sikako adi jrip done, bo rang wa-gong rim-krange, 
gitdok dee nachil songe, name knatimengjok. Bangsi gam-a tipode 
ku-rangba jripa, pil-sa, bini ka-srokatoa sring ku-sring balbaenga. 
‘An-tam saliango a-kisangchia sawasa?’ bangsi sikako dontonge 
knatimtaijok. 

Bo rangoni jrip jrip jang-ke tek kollatchi tekako malone, 
akisangchipak ku sringko knatime kurangko ja-rike Toti a ba 
niejok. Darangan grichim. Name dake nioa, mri mri, sam minako 
nikjok. Chal lik bistit akdaldal. Baring pangko nioba akani bistit 
mikchru. ‘Sawamancha indake ang gitchi gitchi gamako akanga?’ 
ja kol sam minako namedake niramjok. 

Atinggako ting gako bilsa chadengkname, mikgron wa-chu 
niksoka kakket, a se a sam niwilwaljok. Indakoba, bimangkoba 
nikjajok, kurangba grijok. Una asejoljol nirame nisrangoba mande 
herurani jakoLkoan nikjajok. 

Salgipinni saloba, bini bangsi sikapo sike roattaioa, 
akisangchipaknian sring sring kubisring tangsatbai rotaijok. Gisik 
nange nachil songe knatimoara, me chikni ku rangsa. ‘Baoni 
mechiksa ang atoto, daoa? Songni nomildrangde dimdam saliachi 
hebajawachim! He baoba ango singchengnechim.’ Toti bilsa 
bo rango asongchike, gisik jada sike chanchijok.^ 

Uchi pantede ro rosiksakenga; ho e injok ajongde gisik 
chanchisokjaenga, una a kisangchi jom ange nietaijok. Unoba 
darangan gritaichim. ‘Da asalni salode chisam kasi balode songo 
gro jenema angnan sue kal ama! Ku sikkoa knara bimangkoa 
nikjaenga, mai hongjok angnara?’ Been anjrim sin-jrimsa panteba, 
gisik srik kensrik dakbajokaia ajonga. ‘Mai bima manchasa, 
chikgipama cha gipa? Nikgijade donjawa man gijade watjawa 
ajongba. Salarini salode ambin ambin knapde time nimanchagni.’ 
Samdim ritchakalako bololdim chamilkalako nie donangjok, biaba. 

Salgipinni salode sala pe gitdiloan bangsi sikrongana 
seng gnangkale, a-dap me-gong chong grimo jakgitdal chapmol 
ritdimao - uchi chal ik baring sildamo - sruk gadoe time rosojok. 
Sal a bri pa chapo a kong mri dakango, nomil mikterokroka ano 
ro-rengbalbala, kanchasru chotchi chotchra pittaksru okste kama 
mangmango pal taktak chiring kare pindapa; ja ping bolgong 
bokako barang basang wataia; janggilchide bangbang kisangte jiljil 
moenga, janggil chikare dingding kisang kongkep nikenga; kabak 
botingakode sokme dadilakode kni sasa susu cha milachi 
watbrakdape kal enga. Janggilo tengreng te rakrak olesa, “Totini, 
mintini, chameni, chaMik stu nangako akkuna, baring dambe silako 

am-kuna.” A-se bolgrimchini nenggitchakgripo rogipa aba nalgipa 
gitagitchakkrong, mikchokpret, joljep nabaengachim. ‘Salba! Ban 
nomilsa gannagri nagande chinagri nasre! Nikjumangan nikjokma 
angna sue kal-jokma!’ Toti, mikki akrepe ku kippilgija 
nidawakaijok. 

*0 na-asa, bebe ambigipasa, ang chalik baringko akrongenga 
nanggo! Heba heba nomila, doba doba anoa, anga nang kon 
ham enga.’ An tang timgipa megong kokkimana sokako mikgil 
mikjapsogija ku-ko ku kipsogija nichaksoenga. Bolmani nomilba 
aproni anoba, pil-sa mangro nangnang rang-sajong -jong nangnang, 
kusikchia ringringa jakchia chalik stu tekake baring dambe aktete, 
me gong ja-pang nangroke jo-jep ting-get dakbaengjok; pante 
timenggipaba dim bilondapari jakgitdoko ket sikaijok. Jama janggi 
grijok! Nomil jagok jabrange gisik jadip changaijok! Waki ku-ki, 
waek ku-wek, an na dildil moari wa tektek dokari: ‘Atcho. Atcho 
watbo.’ Uchia pantea wagam chikmijilesa mikkang gitchakpilesa 
rim-kete kal-enga; indinba bilgrak jakgrak, nomil jak janggian 
jokjaengjok. ‘Indi gita salak wachi chake, ru-at nade gane, gitchi 
gitchi ang gambranparako aririma?’ Ka-a dingchichadoe mikgron 
gitchak nitate jakgitdoko rim-ketakosan rim-ketaijok. 

“Atcho kema. Watbo. Ne, angko watbo.” Bilchi ka-chian 
krengede nipara. 

“Kemaja damaja. Na-a makna cha-aua watja. Songchi e-na 
nanga.” Jakgitdoko sikari salrikskaenga. 

Uchide grapasik mikoasik ku-eng ku-engsa, Totiko nidoe 
jaksa ka-baktang rim-penge: “Kema. Anga akjajoka. Ne, watbo.” 

Inchi Totiskara, “Watja. Watja.” ku-sikba tipja rim-akoba 
watja, salakosan salenga. 

Ding-ol poksru poksru, gramchi spit spit, me-gong ja-pang 
bawile chal ik baring minpile, adi jarokalean uchi nomil jilenga 
uko pante salenga an-tangtangnade ong-grikaijok. Indakoba 
pante bilgittingan rengrap salrikaijok, chengchap bitrikaijok. 

Totini a-tot cha-gipa songonara chel-biade ong inja, biding 
ro-rengsasan rongpenga, song skopong nidoa. Ua bilside 

songgimikni mandean songsam wilwile a ba cha-gru chatoka, 
indakean a ba dotokja. Salna salmikkim chakna jamap kudep 
dakaia, balwa mikkao katnapna wagong sale rikaia, mitamara 
bo rang gataia. Indakesa, nokni me aparara walo wa kap salenga, 
pante gong-rakarara bo-rang wagong dokanga. 

Chigao aksa hausogipa me-ama uchi Toti dopani nomil gangri 
chingriko jakgitdok sike salbarako nikaojok, “Amaba-ai! Barake 
nomil dal-magongongko sokme sokkutongtongko indakramaTotia? 
Gamba game kal gne gro a-jak honggne. Baoniko 
maibaram baengasai Anggria?” 

Toti on chisaba ding ditja an-pileba nimaija, rama 
hejoljolesa,“Ang atotoniko chalik stuna mangija baring nangna 
on-gija akaia. Da-alsa jakogrik biko. Songchi melaatna rimbaenga.” 
inwatangaiachim. 

Meamaba biaba nomil silbebea poronggetana miksi mikpeng 
dakchake, “Aia, mo Anggriba, indakoba namesa maibapabochim. 
Barake nomil silma silpako bilchi ka-chi salrama, da ning!” 

Unoba Totide nipil nichangja chengchap rengrap salesa, “Siloba 
barakna chaausade Maniba.” Uchia nomila, kabaktangko rimkope 
janggil tora olbite, sko bamchikchikari ja rikpana nangangjok. 

Salgra ma chi an piljok, an tam jagring simbajok. Indakoba 
mande mikkang talengpitchi. Ma-ni sonejaonapani chigitdangona 
Toti sale kal bajok. Unochacha ma gipa nokningchini ong katbara, 
do-gachol balkoprao jaksa rimtate nokkrengo jasa gachakjok, uchi 
depanteni nomil jako sikari salbaengako niksojok. 

Magipade ileng siksakinjajok mikba mikjapinjajok, “Salba! 
Ajonga baoniko indake dakrambaenga da-oa?” 

Mako gikgak nikgake nokkrao dingdik chadenge, “Jak rotogijako 
challik baring akako daasalsa jangnanga. Unasa rimbaengako.” 

Uchi ma-ni mikgrona nomil an sre griko nina nitonikjajok, 
“Indakoba, nomil desako. Ganpeng chinpengatesa maibapabo, 
Ajonga.” 

Unosa Toti pele nigale gisik kira cha-sike, “Angasakon. 
An-tangan itdake ja-jorama biaba. Iara cha ausade Amaba.” 

Totini ku-sik rakana, nokuriba ellak eMak chaongkatbara, uaba 
nomil komilongko nikoa, “Aia, Ada na*ara! Barake nomil 
dal-magonggongko indakramani jatsai!” Nio niknapjaengjok 
mikchipgale chakangjok. 

Unasa Totiba ma-na mikkrat dakangjok nona bame 
chakangjok, jakgitdoko sikako jakko bang watgaljok, cha-aukosa 
rim-achim aganmitduangaijok. 

Unosanomilba jakko rimbakbakari sokmetangko rim-penga, 
ki-sang gong-get gitchinge japing ja-pak sepanga, mikkang chakna 
pa-pajai nikomkome chakanga. Una nokurua Kokkia nomilna 
koomchake nibranggalaijok: “Indakoba. Nomil sokgimin ganna 
kancha gria mandeskana kraparama, Ada chanchipajama?” 

Ma-gipaba unosa pil-sa rang-spitangjok depanteko 
mangnengjok, “Ho e nanggo Ajongba! Chasong aganchagni 
dudong mingknagni, una chanchipabochim!” 

Dal-a kambe ong-gimin me-chik nomil sokgimin: sokme 
sokkutongtongko jaksamgni rim-penge, ja ping bokrok bokako 
kom-ki ja ping ja-sepe chakana, nio niknapjajok chako 
chakknapjajok. Ku-sik waring nagija, Kokki nomilko jakgitdoko 
sikari, jol nokningchi salnapanga. Unosa, miksijomjom nikome, 
nokkreng tora songgale, jol-simineng joldareng nomil ja-rikangjok. 
“Ada gisik griko chasong gisik ra-nam ne, timmang ja-gumanako 
dudong rasi ra-nambe.” Ku-rang ka-srok rinoksa Kokki 
balnamangenga, reding rim bakbakari gannatangko patenga, 
cholatangko kolame an-o kipatsoenga. Matchang ki-pil salkete 
ganna tong-kap gannode, ka-bak sokbak ma-kete chola krudapode, 
nio nikkuna gitdik, chai gipakna gitdik, nikjok nanggo nomilko! 

Uchi bisong ma*ningsa nokkraoanpitchi. Depante gisikgri 
dakana ma-gipa lel-lelengpitchi. Uchi depanteba bamchakja, ma-ko 
nidodoe, ku-chi tang-pi tpitpile, mikgron miksokpile, wakeng 
ku-keng inchakengachim. 

Indakmitingo pagipaba a-ba rama sokbajok, sone 
chokchokramo chadengdite, “Mai ma-gipana ma-ningsa tat tat 
kukenggrikenga, da-oa?” ma-ningsako sing-ejok. 

Pagipani ku-sikna Toti jagokwatjok, pako pil e nipile 
ku-dalgeng insojok, “Ang atotoniko chal-lik stuna man-nikja bar- 
ing dambena on-nikja jak rotogijako jakogrik man-ana anga 
rimbaparachim. Ama chakpila dakenga unasa.” 

Una Totipapasongba ma-gipako nitate, “Makana Nang-maba, 
cha-au cholunara chakpile roenga?” 

Ma-gipaba nokkrengo chadengwate nigame, “Angara 
chakengama? Nomil dal-magonggongko kra nangdanggija maina 
dimdam daka nesa, wai.” 

Uchi pagipasongde ki-sang sko taljajok, buchu budap nikjajok, 
“Ban nomil ban desako, dongdang!” 

Una geseako dongale ingrikako watgale nokchi gana dakoa, - 
saksa Toti nomil rimbaranama, saksaba Totide nomil salbaranama, 
saksaba Totini nomil rimbagipara baosa - songa noka gimikan 
Totini nomilko nina jrok jin-jok dakbaengjok. Agannaba namjajok, 
jechaknaba ke-jajok. Wangka wangki nitatgrike, aham gusuprame, 
nokningchi napaijok. 

Dipbilman Dipbilma nikna sikan amjachakja, nokmechik 
andalao nomil atchongengako chaange niejok: “Ban nomil 
mikterokroksa ano silknamasa, na-ara?” pakkreo doktope kniko 
rim-roke sengnapgija sing-engjok. 

Ki-sang ki-sang Sangsimma ja-rikange chadengjok, wa-al 
ching-bregijachi wa-korang ching-raoraoachi tale tale niari, “Badi 
gittim roesa a-dok eri batjoksai? Bako chiga ringesa chiring 
gam -batbajoksai?” 

Uchiba nomilba, ho-e neba inenja, hi-ingba inchakja. 
Bamchikchike nikome, delsam mikkang donrue asongchike 
chakenga. 

Mamatang Sinjongba, ketchi nangnang chadenge, nomil 
mikkang nichenge, “Aia, Anggri Totia! Bao indakako 
gronggitdika?” 

Songa noka tom-ana mande noko gapana, dengdang dengdang 
sing-ana, uchi nomilde maming det dutja, noksam delsam 

chapchape kretchiko nigale, Kokkini ketchio asongchike chakanga. 
Jinma sing-timilana Totiba ong-angjok, aganchakna man-chakja 
ki*ki ka*ka dakangjok. Me-ama jinma sningpekana ku-daldodo 
chakangjok. Nogipa Kokkisa, adatangko niataba donja, uchi 
nomilko niaba tipja, mitchim mitchim knatima dakengachim. 
Totide, indaknaba namja udaknaba ke-ja, an-tangnade uannaijok. 

Indakmitingo, Sinjong nomil bekbek e-beke mikkang nimrokc, 
“Na-ara ban songo rogipaisa indake Totini a-bao napruea, ha Ano?” 

Ku-a gam-bregijasa mika nichagijasa, jaksi aktikkote, ja-si 
ga-tikkote, ku-samangmang, “Awa bri pil-sani.” 

Mikkang jajong taljaiming nomil a-gittaleming gisik kira 
cha-arok, unan ku-sik ojarok, Sinjongan chanchijok. “A-bol doreng 
ja-sina he-esa a-dok brangbarama? E-sal re-gilangsina doesa chiga 
batsretbarama? Kennambe ne Ano ne. Kakket aganpabo ne.” 

Unoba mikkang pinnikgija ku-sik knabregija ku-sa ‘hi-ing’ 
inari nikomkome chakanga, ja-si ga-tikkotanga, jaksi 
aktikkotangachim. 

Uchide Totide chako chaktojaengjok, roo rotojaengjok. Du -dap 
paksachi niwate, ‘Tol engasa. Brangja, gitchoja.” 

A-dok chiga talgija, pil-na ja-kol nikpilja, me-chik branggipako 
desa gitchogipako, mikkang janggil nigija ku-sikana inode gam-aina 
solode, chasong aganchagni dudong rasi ra-gni, songko nokko 
dilgipa me-apa ja-delgipa Totiko molmejok, kema watbo intokjok. 

Bri ja-delarara me-apa pangmarara, noksiksachi songdime 
mela noksikangjok: daka maiko dakkuna me-chik branggipako, 
ka-a sako ka-kuna a-dok chiga talja inako; incha do reng 
bilsokgijaoni ja-ku rikbajokode, hambin wal-ku gongsokgijani bid- 
ing sanbara inode, songa krat olgni gittim jaksi chikgni ma-chike 
chanchitokjok. 

Du-dap nagengnangango trumani sepango asongkname, sadu 
jikchol dopani boning appa jinmani gro jeako knatime, Totipaba 
sko brikjoljole, “Rama brangsem. . .ode badinkuna he-ara.” 

Songni gro jeako katta sengknapgija gittim ku-rang goako 
name talsrapgija, uchi Dipbilma: “Dao anggri Totini a-toto 
nagakesa. Gipin jawao inode, nomil silma silpa, gimainokchim 
na*ade!” 

Dipbilpa jikni ku-sikko ra-seke, “Ima, badinram-ani jat? 
Branga ingipara indakako ha-aiparama, na-aba.” 

Toti ma-gipasonga, mikkang jajong talgija nomil 
dimdimgipako nokona rimbarana depantena kenchakengachim, 
“Na song songa noka gimikba knapajok, brangasana. Da o mai 
daknoksai?” 

Ku-agana matchotsrapgijan, uchi gitchingo asongkepgipa 
Sangsimma, abitangko akgote, “Da o salsa salgni ano Kokkiming 
rosoo namainede Abiba. Ma-an paanja-ku rikara rikbainede, binara.” 

Jola jola Sinjongba, “Namade namainechim. Indakoba, 
Gumea?” 

Uchi gumetangba chanchina mikdik mikdak dake, “Branga 
gitchoako badaknabai! Me-chik desa, man-dik man-si.” 

Adatang gisik jajrengengana Dipbilmasongsa, “Aia, Adaba. 
Salsa salgninara basik mipal cham-knamna?” 

Totimasongba saritangni ku-sikna, “Ho-echim. Me-chik 
branggipa desa sritgipa chasong aganchainokchim. Baraknokbai, 
Manitang?” 

Uchi pagipasonga me-apa jadelana krakra, an-pil ketchie, gisik 
rongchike chanchipara: “Angara mipal ku-sana chite te-sana 
sanalesama. Achaknan menggonan noko katnapode one cha-engo, 
da-okni mandesem. Indakoba, songa noka talja, chatchi angbak 
ha-aija, noko dongdang chipoa ja-manna ja-wilna nampanema?” 

Inchi du*dap paksachi, boningtangsong Dipbilpa dopaba, 
“Angboningni a ganan hong-a, bebe. Indakoba. . .me-chik desakoa 
walo salo barake do-ko gita watbrangnok, bringo a-chango bachi 
matko gita rikbrangnok, an-chinga?” 

Sinjongba unosa gumetangko niate, “Unasa dal e chanchina 
nangai an-chingde, Gume?” 

Majokona magita chanchia, Dipbilma nomil brangana gisiko 
ka-sara: “Aia, salsa salgni noko donsonara mai magipana 
kennenga, Adaba. Songa noka nikara nikjokde.” 

Uchi Sangsimmara songni meapadrang aksaba jako ra na 
pa-jana, chanchiatang kusik jokata, ’’Aia, hoe nasongba. Mechik 
bi-sa brangako nokchaknara, songgimikan ansre moe roengama?” 

Una Sinjong dopaba mikgron dal e nitate ku sik 
kuchongprote, ’’Maiako jatgri jutgri ku sik man-a inana joka? 
Mechikni groan dalbatako nikjama?” 

Sangsimpa dopade antangko jokate sadutangna galbeke, “Je 
hongoba. Nasongan salsa salgnide...galbeka gita, 
nokchaksoaibokon, Pajongtang. Mandea mandesemsem. Ja-kua 
rikaine bidinga sannaine. Mo?” 

Uchi wet jikaba an-tangtangna bisi tikna kensoe 
chakatpongesa, “Bebegitaba, ajongan rimbarajokona, sa gipinna 
onbekkuna, daning.” 

Dipbilpaba pa sikna apnikjole, ’’Indakoan namainok, 
Angboning. Inchaba ambinba sko chakdilnagipa. Sa gipin, mo?” 

Unode Sinjongba an tangko naljoke, ’’Anggri Totini 
man-baraba, Gume, nang nanjok. Indakoba, galbeka botbekade 
ong ja. A ba tuna waltingjok. Jekoba ambin ambin.” 

Uchi Totipasongde jinma galgrimana gisik suk ong pajai, 
dudap nagengoan asongchike, “Nasong indinrama dakani ongjai. 
Rimangna sikoa rimangtokai. Sa mai do bokna kangrike rona.” 

Sadutang Sangsimpaba do-gacholchi mikkangjolesa, 
“Sningaba bebeba, Pajongtangsonga. Nasongan, salsa salgninade 
nisoaibojok.” 

Gimikan pa sikangjok, maming cholgrijok, Totima gisiko 
nengnikoba, “Barakkuna, wanggipasonga. Ano Kokkimingmaba, 
salsa salgnide, nokgri jamgriomaba rosoaikaljok.” 

Saritang Dipbilmaba namasan namjok, “Bebe, Manitang. 
Na songna galgrima gita dakainok dakade. Waltingjokai. . 

TOTINA NOMIL MIPAL DINA 

Anti gni badi nangnang dakengjok. Daan ja-ku rikbapanokma 
inoba niksoja. Intang biding sanbagipa nabapanokma inoba 
sokbanja. Inchide nomilde Kokkiko ripeng dake, rama meram 
amsan ramrime, sua rimol chasamsan su-rime, chite te-san ko-rime 
suunte diksan chanrime, maming simbranikjachim. Uchi Kokkiba, 
indinba chasongrima gita kambe rika rika, nomilara an tangnade 
bewalan daknangaba daknangpara. Kokkini ganna chola patako 
ganne, kni sasa susu cha milako ki chong champil chitsroke tana 
dakode, mikgron bambani grang grang chingchet, bimang 
an gitchak nangnang roreng silkale nikoa nomil dambeska 
kasachakangjok, bimangnan kadangchakangjok. 

Nokkrao mi sumitingo, rimol cha-sam rikgingo songchake, 
“Ada chanchipara inode bochi innainokchim, sari nikpainokchim, 
gose angaba!” 

“Nang ada dakako angse appa nikpaode sinan sikjajokachim, 
gose angaba!” Inchiba nomilba bamchikchike ruan chojipjipe 
inchaka dakengachim. 

Ripengtangni kusikna ano kasrokchake, su a rimol dongale, 
bimang rima rimasa gitchingo chong bek asongchape, “Naara, 
namnikaiachimma?” 

Uchiba nomilba, ruan choako jakwate, gitchingpeteng pelesa 
gitdok napkotatesa, “Hiing...” inchakengachim. 

Gisik ka dangchake mitchim nigitchinge, “Mikgron 
miknapnikode ada chanchipara inode bebechim. . .sari inpainechim 
bochi ra painechim, angade!” 

Unosa nomilba gisik srang dakangjok; mitchim mitchim 
kadinge, saritang Kokkiko dasi nigitchingari ‘Im. . .sari’ ku-mitdu 
inangjok. 

‘Nang parachengaba namaijok, ang chanchiaba uanjokne 
sarisong’ ku-sa ku agangija sko bamchikchikari man chojipjipe 
gisiktango inengachim. Uchi Totimaba, Kokki ming nomil gisik 
kusi ong-e, ka ding wajogrike, nokkrao mi su sdco nigame, ‘nomilara 
silachim, bewalba namachim, jakma maiko jenachim basakona 
U 



intake sunap song-nape salna signok’ paltang chanchiangjok, gisik 
ka-sachakengjok; demechik ripeng nangrimanaba pil-sara 
ka-dangjok. 

An-tam salkong mri mat dogong malango, gittim nomil 
jinmara nokni kam krime song- a channa matchote chigaosa 
gitchujok; jaanchnik witenga kni gisi galenga. Chidareba 
gonggittam gongding gongding jokenga, nomil jinma ringringa 
chikol bekbolpilenga: ku-rang ta-rok rinoksa bolma maijing 
jingjingaja; gaanti ringringaja! Song-a channa krime, tora janggil 
olgate, jako ringra kongkante, Kokki hau miksuna chigachinan 
he-anga. Sanring saritangko niksoe, chisamo kokcheng songgale 
chasojok, “Sari, Sari. Bao nomilde hauna e bapanja?” Una deldik 
chadenge saritangko niate, “Nomilskana mikkratama barakama 
aksa haurongaia. Sari.” Kokki aganchakenga. “Biminga maia 
mingana, badi gittim roana, bako chiga ringana?” Saksa gatdap 
sinchepe, Kokkiko timole, nomil jinma dengdang dengdang 
sing-engjok. Uchi Kokkiba, pilsa gonggong nangnange, tora 
pakskejole, mitchim mitchong ka-dinge, “Mikkang nichabrejana 
ku-sik waring ojana, koomean nikama mikgil kira cha-ama, sing-nan 
gongsranginjajok.” 

Totima Totipa - ma klong paklong, nomil branggipanan ano 
ronapgipanan chanchia rama talsokja chua mikgil sikgija 
sim-paktipo gopdime, anpilsale ketchie, jikse agangrikengjok. Uchi 
nokni ma-monga, Toti ma-gipasonga, nomil bimang silana mikkang 
nitobiana ka-dang ka-dang dakenga; unan biaba, mikgron 
miknapatang gisik chanchiatang, setangna parana sikakoan gisik 
sengknapjajok. 

Inchi me-amasongan chusuako akgote, “Wai, Nangpa.” 

Mikgil rimu rimu dakango akgote roana to tro ja gokjok, 
“Rimu rimu dakango maina Nang-maba?” 

Agansrangna inoa maiba kangrikaja, talatsrangna dakoa saoba 
beng-rikengaja, “He kosa branggipakosachim. . .Nang paba.” 

Me-apaba inchiba ajam ku-ake anpesatgale, “Makana naaba, 
branga gitchoa ingipakoa.” 



Gisik kasachake nina ka-dang man-e, “Unan, Nang-pa. Nio 
a-kim gaachi sokja, sari cha-che chakachi nangja, basik salna indake 
su-nap song-nape roatgnok inesai.” 

Inchi me-apasongde me-amani ku-sikko taljaenga: “Songa 
noka gimikni, salsa salgninade, noko nokchaksoaibo inangakoa 
jetjet knarikade, Nang-maba.” 

Una me-amade janaptaina inoba pa-sokpajajok. Pil-sa dakeba 
songska nokkrara, mandeni mandeskara, mitdake roaine jaksi ote 
kalaine, chanchiani sokbajok. Indakoba uchide, branggipa gittimde 
gitchogipa dopade, paltang gisik ma-chike Totiko chame jikna 
panteko kawa kana mangsongjok. Saritangna ka-mane ripengtango 
pangchake, pring ting-get ting-get an-tam gang-get gang-get, mipal 
ole roenga chite ko-e kal-enga. 

“Maina gitchirokrok? Anga an-tang he-angna man-naiengo.” 
Uchiba Totiba, mikgron nichabregija ku sik name gam-gija agan 
kumisienga. 

Una nomilba,“Ina mangmang. Mai neng-biani iara.” nichagija, 
mitchim daka dakskaenga. 

Indakoba pantede gisik mandesalpagipade, “Namparako 
inema na-aba, mandeska ku sik man gne. Mipal tinatenga chite 
olatenga, jikjake kal-gniko.” 

Pante namniksojana mika name nijana, “Naa namnikpajaode, 
jakma mitchinikode, dakjajoka gose!” nomil miksijomengjok, 
mikchi ringrot dakengjok. 

Unode Totiba, “Che! Barake mandeni mandeska 
mikchipanoksai angai.” 

Nomil dukko man-ana ano mikchi jokana ku-rang rinok 
nom-angjok. 

Pante gisik nom-angjok, ajong ku-rang rinok dakangjok, basik 
salna rakdamna Toti nang-ni ka-aba, basakona chakdamna 
watpakjawa nomilba: miknagengchi satpake jakpong nangrok 
nel-pake, mikkang ka-dingsmiksa chame gisik salnasa. 

Salgipin saliangachipak, maiba kam nangana gisik ra-change, 
Toti nokchina rarabaenga; unomiting, Sangsimma chigao aksan 
hausoenga. Totini ado ado he-bako niksoe, chadengchoke ku-sik 
joksojok: “Ajong, Toti.” 

Ja-ku dengdik dondike ma-detangko nikate, mikkang 
kadingsmike, “Maina, Ma de?” 

Toti mikkang ching-ana gisik kusi ong-chake unaropeljoljole, 
“Nang gronggipa nomil branggipakoa biming maia mingana, chiga 
bako ring-ana, talpajokma, Ajonga?” 

Gitching nigitchingale biisa rang-spitgale, “Haidamai. Makna 
ukoa, Ma-deba.” Gisik nangbregija ku-sik gam-bregijasa aganchaka 
dakenga. 

“Nomil silma silpako, Ajong, makna inama? Ano 
mikterokrokko mikchi ong-atainema?” Sangsimma Totiko 
rekrekdapenga. 

Uchiba bang-ja ka dingsmike peteng pele nigale, “Bimang 
daknangaiana mikkang silbiaiana dimdamma ma-deba? Incha 
barakgipa sa uko ha-aia, ambin badi ingipa sa una talsoa.” 

Pante dambe hong oba gisik name chanchia una ka-dangchake, 
“Hong-a, Ajong, nang aganaba. Biming sing e nijokma, ma chonj 
tale ra jokma, inesane, Ajonga.” 

Saritang dopade, Dipbilmani gittimde, Sangsimmani chigac 
aksa gro jeako nikgake, niwilwale ham-oba gipinkoa nikjaiming 
nawang chajok: “Da-asalde mai sal? Songo a-sel ong-nema nokc 
gro jenema? Manitanga, aksanba gro jee roama? Chiwakomingba 
itdine sninggrike kal-ama?” 

Una an-piloa saritangko nikgake koom koom dakmane, “Aia, gri, 
Sariba. Ajong Totikosa anga ropelrikenga, ano branggipako mai 
ma-chong taljokma, songa noka sing-jokma, inesa inpaenga 
gitchim!” 

“Ho e nanggo, Manitang! Ma-a paa grima dena ja-ku riknara, 
mama ada simchakinjama noa namehik noko nikjaoa! Basakani 
salna indake rognok, badiani jaona noko chipe senggnok? : 
Kenchakpilengjokai, Manitang.” 

“Uade uan, Manitang. Kenaniba hongaia sin aniba sokaia. 
Indakoba, mandeara mandesem. Man dik man -si nanggo!” 
Sangsimma saritangko nitatjok. 

An tam saliangana hau miksuna skang, ruerako dokroke, 
nokkra smu witroke, Kokki nokkra witenga sara 
rongtalatengachim. Branggipa nomila, gitchogipa anoa, songa 
channa krime medik akam kitroke onggalo stike, sam dik pura 
saroke kalpao chikkope, nokningo tari tasiengachim. Totiba, 
mandini dingdingo nokkrani nagengo, am pok ja gro de-ari uno 
atchongejok; jako janengtakejok. 

Adatngni atchongako nikoa sa ra witjoljole, “Adara. 
Namgijara onginja kegijara daknikja, angade antangnade miknape 
nikaichim.” 

Notangni kusikko haaisingsang daksoe, “Nomil sila inana 
aska ame ra-pabo, indakean, Nogipade.” 

Una Kokki wet chadengdikari adatangko nipile, “Brange duk 
onganasa. 

Mandeara namara namaia, unasa.” 

“Brange duk man-oba an tangsade uara. Angchi mai 
nangpara?” Uchi adatanga nateng naringrengesa, ku-sik mika mika, 
inchakengachim. 

“Nang a sel inesama, Adaba. Mikna miknapnikoa, gisik 
ka sachakpaoa, nesade.” Adatang ra ringjaengana ba- skang 
pirengrengana, salwa nokkrao chanchoke, nokningchi napangjok. 

Nokurini ropchakana, nojasinni sol chakana, Totini gisikoba 
on chisade nang tik jok. ‘Maidakna, na ara sal sal rorime nomilskana 
kasachakengasa,’ noni gisik suk ongjaengako mikgitching nirike, 
gisiktango inengjok. 

Indi gita antina indi gita salna, branggipa me'chikna darang 
ja kol sanjana, bina biding rikjana, basik salna noktango chipe 
donna nanggne, Totipaba gisik simbraengjok, chanchie j ajrengjok. 
Pil sara, ua nomilko bachi watbrangatpilna, saining he*angbo 
inkuna, una gisik chanchisokjai nengnikan kakketangachim. 

Turam a tiposa meamako rikreke, “Wai, Nangma, 
chuengjokma?” 

Inchiba meamasongba rikkit rikkit gisik aba nakate chua 
simak ra jaenga: “Gri, mikgilan sikkuja.” 

Me amako gipake him skimjoljole, “Ima, anchingde 
baraknoksai?” 

Setang sikkimana patang maringana, “Mai magipana sintie 
ala, Nangpaba?” 

Pile chumittale jako jachik deme, “Aia, naara. Jawa nomil 
dalmagonggong. Chasenga ongja, a-kim gaachi sokja. Basik salna 
chipdame nidame rognoksai, angai. Noko depanteminga, pante 
gonggillok.” 

Uchiba ketchie, meapao jakgate, “Songan chelbebeama, rama 
baatjaengama?” 

“Unan, Nang ma. Inchade ambinde mandeska badinpilgni.” 
Meapa biaba gisik jajrengjok. 

“Unade mainachim, Nang paba. Ajong namnikaiode.” 
Meamaba inchakjok. 

Gisik jajrengengo rama dilgalana, “Na ara maiako sokgija 
nanggija, dongdang itdinrama?” 

Setangni ku-sikna ja goke, “Dai! Angara, nang mandeska 
nidikgni inanasa inpaengachimde, Nangpaba” ketchie chakangjok. 

“Indakoa, maikosa chipgija nanggija, sale ona gita kole bota 
gita, indinrama?” 

Unosa setangna kenoba, dena ka dangchake, miksongako 
parajok: “Ambinba inchaba indakako grongpa engarok 
grongpa jaengarok, inesa. Na a pagipa namnikchakjaoa badinna, 
Nangpaba.” 

“Na*ara me amara barake, brang gitchoako, dimdam 
itdinrama? Bebegitaba, janggi tangrimnagipa jama rakrimnagipara 
Totisa. Angasa namnikchakboma, ukoara?” Pagipana krakra gisik 
mandesalpara, jikni namnikengoba mikgiltangna chanchipara. 

Unosa mikkangna janggilna, bisring talgalangaja, bigil 
ga-aogalaja, mikgron mikgaobajok: “Im bebe. Incha ambinara, nio 
badakgipa sari badingipa, nanggo!” 

Unode me-apa meamachi an-pile, rima rima jakgate, molmea 
dakenga: “Unasa mongsong kenchipchipani ong-a wai, Nang-ma.” 

Indioba nokurude Kokkide, an-tang nikaode paltang gisikode, 
nomil branggipako namen namnikbiachim. Antisa antigni chua 
hapsan churime, songa diksan song-rime, chitesan ko-rime chasong 
dal- rima gita, nomil rorima chacha, nio ka-sachakengjok; gisikode, 
ba-skangko Totiko kimatna sikaba sikangjok. 

Salgipino asongrime, Kokki katta talna sike, “Adara badina 
nang-koa. Sari?” nomilo sing-srangjok. 

Uchi nomilba gisik duk man-esa, “Mandeska mitdakne 
innaia.” saritangna aganchakangjok. 

Saritangni kattana gisik suk ong-chakjajok, “Itdinade dakaine, 
ha-aiatangjok. Indakoba, sale on-na innambe, kole bota channambe, 
an tangna kranikode mikna miknapnikode, nang-osa 
pangchakaichim, Sariba ” 

Unosa nomilba batkale gisik duk ong-mike, “Aia badinabai 
Sariba! Do-ka manggisim dake bimang daknangpajanan mika name 
nijarok, a ba bolritchong dake nina nangdangpajanan mikgron 
nidikengarok. Indinba angara...aksan branggipasa ge-san 
gitchogipasa, unan mikkratpara unan jaksi chikpara, gose!” 

Saritangko mikpalek nitate, “Duga sintichanambe, bang-e 
ma ringkunambe, Saria. Nio a-kim gaode unaba batkalai, sari 
cha-che chakode unaba gitchikalai. Adatangna chakade ong-jane, 
baskangna dal-chaka channambe. Me-chik ingipade ariride sekode 
man-nikja nengrabiede pako nikinja, sena a-kim gaode pana 
cha-sengtimode kratkode kondolo sepe donna nangaia nangade.” 

Unode nomil mikkang rongchinge ano gisik dingdange, 
antangna ka-manchake, “O. . .hi-im.” ka-dingsmit dakangjok. 

Sarisani gisiko saksa sakgipinna ka-sagrikani batrorobajok. 
Kokkini gisiko ua nomilna ka-sachakan gapengjok. Ada t an gni 

rakgipa ka-tongko badi dake nom atna amgne, Kokki an-tangni 
ka-sagipa saritangna dakchakna chol amrikkitangjok. 

Saritangko niate, “Gisik duk man nambe, miko mikchi 
joknambe. Na-a nangnikengode gisik sengknapode ada nangnin 
hong-aine, Sari.” 

Uchiba, gisik sintimikesa ku-rang rinok rinoksa, “Angna 
ka-sachakpaode sari bochi mingpaode, chasong gisik ra-ainok, 
tango mingknapainokchim, Sari.” 

Uchiba ripengtangni ku sikna batkale gisik nom-angjok: 
“Nang rasong nampaoa, ada chanchipa-oa sari bochi man-pane 
nesachim. Incha gamrak rim-rakjaengoan, aldu mittangrakjaoan, 
angan mikgil sichakne gisik dukko man-chakne. Maiko gisik 
rakamna, maiko aganchanachim...Sariba.” 

Nomilara daknanga mikkangba chi-roka; kambe 
rorengbalbalsa, mikgron bambanini grangja; gantong me-gagong 
chacha, chisam do-ka mi gita, kni rasin jaksala - darangnan maming 
jeani gri! Pantedrangba, chi ko-ako pa-sik pa-sik, sa-ra mi suako 
sruk sink, mikkang nina timenga ku-agna sikenga, indioba, he-beke 
nisrangnara saksaba pachaktokjaenga. 

Songni pante Ja-golba, nokpanteo tugrange gisik a ba 
naengjok, mosatangko pa-sike ropela dakengjok: “Mosa Totini 
bolma bolgrimoniko nomil gronggipako biming mai mingasai, 
Tom-bet?” 

“Haida. Na-aba e-ange singenia dakpaibo.” Gritanga Tom-beta 
jakkejai aganchigrang galenga. 

Nio mikchepkalana Ja gol sikgolgolenga: “Aia, Tom -bet, 
barake manitangko sing-e nipanjama?” 

Bimang chonoba uchiba ku-siknara dilpanja: “Bebegitaba 
mamatangni maiko maiko ineming sing e roatengabai, Awangba.” 

Indinba Ja-gol ku-sik naman grijol, “Tom-betde na-ade 
ong-anoba dugajok. Nomil silkinnamako mamatang nikuake 
jumang nike gualoan jol jakskangpabo. Barake mamatangba uan 
gritangba uan nasonga!” 

Tom-bet chako chakmatjai wakrekkrek, “Indakoa, Awangba, 
mikbokengama?” Ka-dingaba ku tipja, rekreknaba wagimja: 
“Na-aba...ano mikterokrokna, nomil miksik tangana, sa 
mikbokjanasai?” 

“Indakoa, Awanga, maina mamana aganja, angna on-bo 
bi srangja? Incha anga mamana aganatna, ne Awang?” Uchiba 
wanemja, wakkrekako kukipja. 

“Bang-e nimdama dakeming incha saoba rengrap, do-reng 
balosa, mamatangba biaba.” Pante saksa ja-brokejok. 

“Songo pante mikasal dakkalparakon inoa, otchisa 
ong-onpilakon nanggo!” Sakgipinba chapa chapa ja-chapatjok. 


TOTI JIK KIMA 

Songa noka gimikan mi ra-man tetmanjok, a ba ja-gap 
galtokjok. Toti a-tot gamaba kragita mikoba man-bebejok. Totini 
mikode apsan pakdiminja jamo chipbringija, nokgilchipak noksiko 
kokbal dingdang kokre paltang songe donaiachim. Akkaru 
minkrimkuja, ta-ma roomkuja, spin bitekuja, Totide a-breng 
tutimengkua megap nitimengkua. Kari wachi ra gatjok, sal guuri 
chokonjok: an-tam sinjrik chikjrik rona rotobijok, pring gm mitmat 
bolma ripbomchi toktak tingtotbajok. 

Sal kimbri badiangoan an-tam jagring simbaijok; bolma 
bolgrim jrim chi-in gam-a tepa grijok. A-se bolmachipak jong-tikket 
diket diket, bolma simsim samsamo sang-et bima chenchan 
chenchan, peru sim-pak kikna grapsia ka-suang dakpilachim. 

Aramgri tangsimbit salgi bangbang; a-bri kimbri chapchap ja 
aratdobako niksojok, dawiljangjang. Jajong jatengrakbana a*ba 
megap bokdimdim, me-gong bibal boksogim, a-gimikan 
bokgimikaijok. Nomil branggipaba ano gitchogipaba, saritang 
Kokkini gannadaksari on-ako tong-kapkap j a-kuak prim nangnang 



gankape, jakgitdoko samtangtang sangong chengwang gane, chadol 
bibal kolako terakrak dodoke bandit bandit - ja nabaenga dingding 
hebaengachim. 

Ja teng'barana a-rong a-sak bokdimdim, namen ansenga. Toti, 
gisik ka-sroke borang sako atchonge niwatengachim. Ramachipak 
nionatoa, megap kambe rika rika, mande bimang dake niksingsang 
nisingsang dakjok. ‘Sawa maina walo abrengo eramenga?’ Toti, 
mikjapgija nisojok. Aham, gusupramatjok. Uchiba din-dit dakjok. 
Mikjretjret bo rang sakchi nidoatjok. Ja teng sua mikgrono 
chingchakengachim. 

Toti name nione, “Sawa maina walo ja joenga?” 

Jang-kepang nidoe, “Angasa. . .” 

Ku sik knaian Toti haaialjok, bo rangoni ellak el lak 
malonbajok. Nomilba Totini ong-onbarako mikchirokrok 
nisoengachim. 

Nomilko nitate, “Aia, walo bachinasa, na ara?” 

Uchiba kang-kare nong neng nong neng ku misichisa, 
“Nangchinan....” 

Toti gisiko nawang dake, “Maina walo?” 

Uchi nomilde, kurang ku-sa inchakja Totikoba nichaenja, jasi 
ga tikkotari jaksi pe rippokari, kira cha a dakenga bame chake 
roenga. 

Toti sinbekange, “Maidake walo aska. Ra, he angpilbo.” 

“Maina.” Nomilba, been ringreng ringreng. 

Una Totiba pil sa niwilwale, “Barake sing oba sing pila. Ra, 
inchade waltingroronok.” 

Uchi nomilskara gitdok napkotatesa, “Hai, na an e dilbo 
indakoa.” 

Toti mikjrot dake, “Ha? San itatanasa he baiming, itdina.” 

Nomilba antangko ringrenge, “Anga antangsa.” 

Toti agandapna sapjaiming sko brika dake, “Che! Barake 
skatang.” 

Nomila grapasik mikoasik, “Ang 

brangparanan. . .ka-sapaenjakon, na-ade.” 

Ku-rang ka-siksike, miko mikchi jo-ole, mikkangtangko 
rim-tipe jang-kepango gopjop asonggopa dakengjok. Nateng 
samtangtang nioba, mikchi rue rue. Mikchi ringrot tingtot 
chokchokako ja teng-suachi, ching-jret ching-jret. 

Chk! Toti, dikdiksa sko pirikrekari jaksi pe-rippokari nomilko 
nione chanchijok. Nomilni mikchi ringrot ringrot jo-olako nikoan, 
Toti gisik chakmatjajok. 

“Atcha...indakoa. Hai, bo-rangchi.” 

Toti uko mangmang ingale nipilgija gadoangjok. Nomilba, 
ka-dingchimit ku-chimit, mikgron mikchrao nidoe ku-chi got 
minoke, ki-sang ki-sang jang-ke maldoangjok. Totini sambengo 
chong-bek asongjok. Sakgnian dikdiksana ku-sik waring nagrikja 
dol-lotlot jajong dawiljangjangko nigame atchonga dakengachim. 

Sawa ku-sik ochengnesai, sakgnian mikgisepchisa 
niatgrikengachim. Nomil niatode Toti bik pele chakenga. Toti 
niatskaoa nomil bamchike chaka dakanga. 

Salgi asak pang-sangsang. A-bri akong boksogim. Balwa sri 
sri. Bo! cheksi jikjek jikjek. Bijakrango ripbomchi, ching-jret 
ching-jret. A-ba gimik jong-dol ganan jangchipchipa. Bolritchongo 
do-bakchil, chol chol, mikotimenga. Una agre gimikchin jrip mittip. 
Jani teng-suachi muni pindapjok. 

Jani ching-a rinok rinok, a-gimikan ka-srisri an-sengbijok. 
Nomil pante bo-rango adi eng-tang atchonge, agan golponikja, 
jadipchangaja. Uchian nomilan sepangkale sinchepe chame 
jikangchengjok. Ja-skuo ku-dimbik gate, jaksi pe-rippoke Totiko 
mitgitching nie roengachim. Inchiba Totiba miknagengchi niate, 
otchisaba il-eng siksakgija, jatengako nigama dakaiachim. 

Adi ja-man nomil sinbekangtaijok. Da-anpakde Totiming 
an-chapchap nangbekjok. Toti maming ingija tongtong niwate 
chakengachim. Nomil jak ro-ate Totini jakko rim rokata dakjok. 

Uchi Totia nomil rim-rokatana kaa tilok tilok daksojok. Nomil 
jaktangko wet salpilaiachim. Indakomaba, Toti pil e 
nimaikujachim. 

‘Naara katongan rakbebea dakama asol dakmikasama,’ nomil 
jreng Totini jakko rim attaijok. Totini ka a bate bate cha-sujok. 
Unomaba, ku-sa ingijajrim. ‘Him, na-ade nomilde, aiabebe anode 
dakde dakbebeade.’ Pante gisik rinok rinok nomangjok. 

Uchiniba nomilba chame jikenggipaba, ba-ra dodok keako 
engesa, pa-ang dingding chindime gipakate kalengjok; ka a 
cha-sudoaba - dip dip dip - Toti knaenggnekon, bang-ja krat 
cha-angjok. Unode ajongba chaka dako amjajok, jea dako 
man jaengjok, nomil rinokbalbalko rim-rokchaka dak an gj ok. 
Indakakoan ham-enga, panteko salkope jaksamgni gipake, biba 
bu-ul bu-ulsa, peteng chichot chichotsa kudime kalengjok. 

Pante katong raka dakara, ajong jemikgipara nomjrong. Nomil 
rinokbalbalni biba ding-bom ding-bom jakpong rinok rinok 
gipakengoa, panteni gisik bao rakdamkuna. Jol an-tangchi salbake 
kot gipakkotaijok. ‘Nang indakakoan basakonin sengpaenga,’ nomil 
mikchip nangnange, heha beka rang-site, an-tangko gang grete - 
ha jeba dak ina chacha - nom e chake on-nangjok. 

Toti gipak kotkote okkruchiko rim-brake, “Na ara angna 
ka-sanema?” 

Uchi ku-sik gam-bregija, changkichono rim-esa, 
“Ka-sara...hi-im.” 

Nomilko salkape jaksamgni gipake, “O, na-a angna 
ka-sabebenema?” 

A-wase nangnangnang gret gang gretangesa, “HHm...Toti 
ka-sara.” 

Ku-sik paragrikani bon-changjok, sing-na ku-rang 
gam jaengjok, chi rukimitaja kalchi soldapataja! Biba ding-bul 
ding-bulsa, heha rang-sitdoesa, aksaba gipakakosan gipaka, uaba 
rimketakosan rim-keta daka daktokangjok. 

Jajong jatengrakaba bate bate ronggrika, nomil pante 
rang-sitaba rakbatroroa; uchi mang ding-aba wal-chabatroroa. 
Ching chaenggipa sakgnini ka-tong nanggrike kamenga- giilgipa 
cha-banda ming cha-banda nangdikgrike ding-a a ngg ibataja — 
antangtangna agre mamingan grijok, salgi asak gimikan jrip jrang 
dakaijok! 

A brengni bijimgipa spin pangrang, ka-sne balsrika balna 
jipjang jipjang. Megap ning-o bitgipa jong-dolrang, ga-kilkile gana 
ka-srok ka-srok jatengrakana. Roomna rimitanggipa ta-ma ta ring 
jakrang, il-ip pil-ip balna mojimoa, skonggipa ripbomchi jana 
ching-jret mikjret ching-chakjok. 

Toti gipakako watgija, “Na-a angna badita kasara?” 

Uchi nomila ku-sik ogija an-tang ka-a cha-suako, Totini jakko 
sale dangtapatjok, unosa ku-misichi, “Toti. Ha, nibo!” 

Totiba uko rimrokroke, “Aia, nang ka-ara moengama?” 

Pil e, nomil gambregija, “Hi-ing, Toti.” 

Una Totiba nomilni jakko sale an-tang ka-kolo rimtapate, 
“Nipa, ang ka-aba.” 

Heha sosa rang site, an-tangchina salkope, “Toti angko na-a 
watnambe, ne.” 

Uchi Totiba rang-sisokbrebregija, ku-misichi, “Na-aba angko 
watjawama?” nomilko japindapangaijok. 

Bo-rang wa-seo gakgitdo gakgitdo, “Watjawa Toti, nang-ko 
watjawa.” gipakakosan gipaksimakaijok. 

Chasong sia sijana imo an-ching watjana - sim-pak siksan 
gopdimna wa-se ko-san chilrimna. Sam-dik chankol angkrange 
dikchareaja, ding-a anggi ding-dojok; wal-ki grek greko silsok 
so-gitchakaja, kama wal-chadobajok; srak mangsrak chadojok - 
seng-ki dingittitangjok ganna balgerengangjok; sokme baring 
akangjok ja-ping dogong malangjok. Sam-dik chijoangaja, silsok 
chiripangja — j um anganm a mikgittal bao gisik ra-kua! Mipal apsan 
engrime chite te-san ringrime, asak ja*ku ga-rimna, jikse j anggi 
tangrimna mikkang jama rakrimna sean^iajok, bisongba! 

Do-krutang bitiptang, chanchiatang sikatang, namnikatang 
paltangtang: jawa gipin itnikja mama ada dranikja, ama angno 
didinikja, mikcha namnikgrike sea - ma-a paani gisepo maming 
ku-sa injajok. Nogipa Kokkisa, miksongatang chasongtang, 
namnikatang bochitang, ripengtangni adatangko man-ana bate kusi 
ong-pajok. 

Songa noka gimikba, mama ada jinmaba, mani bochidrangba, 
nomil branggipana pagri duk man-enggipana Toti kasachakpajok, 
namen chanchie dakpajok, da-ning, pil-sa kusi ong-chakjok. Inchi 
ripengska chasongskaba, Totian saksa a-tot o-oba, paltang jamang 
dakoba, bolmaoni ariri nomil sila ong-kate on-ako, a-proni skatang 
ano nama nakate kalako, grongeba roaia namsangeba kal-aia kusi 
ong-chaktokenga, rasong chachaktokenga. 

“Angade, mosakode, ranggol me-gong nimenga, ra. Tom-bet 
injokchimmai.” Ja-golan, Totiko jikechengjok. 

Tom-betba wagimgija, “He-ade, angkosa nang mamara 
gong-jaenganama injringa dakachim. Mijanin.” 

Ja-gol unode mikkrate Tombetkosa inmike, “Da-o antisadrang 
nikchakainok. Mama nimdamode ingipara sawasa, ha?” 

“Namnikbebeoa, mijani aganpabochim, mosaba.” Toti, 
mitchim mitchim. 

Panteska namnikbiana chasongska solmittelana Toti rasong 
man-pajok, mikkang rongchingbapajok. Mitchim mitchim ka-dinge 
ku-sik agan wajoe, jaktong goringrengari gingko gingsingdoari, 
gro jea dakangjok. Walsa tuon jik kima, gachi napon me-apa; 
ma-kurini chel-tangjok, pamikkimni tang-tangjok. Gachi napjok 
inaijok, me-apasa chanangjok. Indakean, Totiba, jama janggi 
rakrimna game rim e mittangna, gisik gachi napangjok, nokdang 
ba-ku dakna miksongjok. 

Songni nomildrangde, gittim chame jinmade, Va-gongrao 
tugipa ruram mikasalgipa maina miktuatjoksai, badi jaktuatjoksai ! ’ 
gisik dukko man-tokjok. ‘Mikkang mima mibirong jawasan 
ong-aijok, gantong rika riksorong gipinnasa ga akjok!’ Songsam 
wa-tre biringa, gittipi nomil Sanringa, chametangna ka-pake 

kawatangna ka-oke, aksan gisik simbraenga paltang dukko 
man-enga - ‘chigatangko chi ringna chame ringtonikjakon, 
chametangko watangna appa ka-pakjajokkon!’ 

‘ An-tam saliangosa, a-chang do-misal gita bipa gisikwatetna 
ka-dongachim, nomilde; pring walpesatana balping baljareosa, 
ruram ro e salgne ka-manachim, anode! Bipa sa-ra robrangjok, 
ruram nola gabrangjok - sawa ku-rang on-noksai angko 
chimusanoksai!’ Nomil dukko man*engjok, ano simbrarikangjok. 

Ka-pakoba indinsa tue jumang nikasa, sintioba magna bame 
nikkariasa; Dakkamal dakjaode jokangaia indaken, Rukamalan 
rujaode gimangaia jakonin: binan Ba-bra ba-akon, Dakdambean 
ruakon! Chanchiaijok nomildrang, gualaijok anodrang! 

Uchi bisong jikse ong-ade jora ripeng man-ade, salsa 
salisrapgijan walsa waltumangijan, jengjeng jokjok dakenga, 
so-sojengjeng ongenga. Cha-spa ran- srapgij an, j aksua chirangijan, 
walgita ching-dogipa kamchona gita, chigita banpekgipa chepanga 
gita, kasaani ka sinna abachengjok. Jikse ong-ani antisa antigni 
ban badikuja, nomil gachi napdaldal angse appa kimdaldal, 
basakobara noksik andalkalachi a-songgale sodrok, basakobara 
sreko aksa chadengchoke mindrok. 

Uchiba Totiba jiktang ku sik waring nagija, ka ding wachek 
dakgija, bewal dingdang ong-ana gisik dukko man engjok. Inchiara 
jikara, an-tang maina sintia paltang maina ma-ringa, sena 
aganjaenga pana parajaenga, aksan mikchi ong-anga. 

A bri biding biding sal nabara dingding mikkange, niotangni 
nokdeo saritangni sreko chadengchoke nigame, “Amani appani 
nokode chuchu bitchi ringachim! Blok bitchi cha-achim! Rondi 
rongdang cha-achim! Nalang ja-si cha-achim!” Pring sal nabarako 
srek wa-gongo rim-kape nisoe, an-tam sal napangako nokgilo nirike, 
ma-ringjringangjok. 

Uchiba, ka-sagipa jiktangni sinti do pilgimana nini 
bambaniana, chua mikgil sikgija bamo simak ra-gija, chake nio 
chakmatja dakangjok. ‘Chuchu bitchiara chubitchiko inama? 
Indakoba, mai ma-gipakosa blok bitchi injoksai! Maidakgipakoan 
rondi rongdang mingjokai! Barakgipakoan nalang ja-si chanjoksai 
angai!’ Toti jegita chanchiate nipaoba mikmak dakangachim. 

Una ma-ni dikchok katipgipako basing srimgipako - katipako 
enggale chuwak kite on-enga jaantiko akprue bitchi wee ra-baide 
nipaenga. Unoba, jikara ku-sik miksik onnikja, mikgron ginggron 
nichaenja, peteng piringrengari nateng naringrengari sintiasan 
sintijok, niniasan ninijok. 

‘He-ade ang kena en-tikna bijak cha-asiengakon? Haidarok, 
bisong songo ang-ke bitchiko bio k bitchi inarok, en-tik ja-siko 
nalang ja-si channarok! ’ Totiba, rang-sa pil-sa, jiktang kalnime 
ma-ringana chanchitaijok. Unan chiring chisik rorame rong ma 
rong-te bikgile, chiring ang-ke ma-gak gengruang rim-dame, en-tik 
ku-simangchengko kitchime jiktangna ra-baoba, peteng 
piringrengsoaiachim. Unode, pante chanchisokjajok, Toti 
ha-aisokjajok! 

“Aiao, Ajonga! Bansalna indake ma -ringako nidame ronoksai ! 
Ma-mikkang rimaengjokma pamikkang nikasiama songtang gisik 
ra-ama?” Ma-gipa duk man-chakjok. 

“Maiako dakpilnabai. Ha-aijajok. Chuchu bitchi inana chu 
bitchi ringna sikengakon ineming minil bitchi on-oba ringinja. 
Nalang ja-si inana ang-ke ja-si cha-nekon inoba cha-nikja, barakbo?” 
Toti, sko rime ma-gipako nidojok. 

“Bochi sikkimtinganan bika sachakpilengjok, sari 
ma-ringkamanan cha-sukja ringsukja dakangjok!” Nogipa Kokkiba 
gisik dukko man-engjok. 

Totiba miksi mikmak nidate, “Angara maiko dakdapbo, 
indakoa?” 

Una ma-gipaba nio nimatja chako chakmatja, “Unan, ajong. 
Ma-mikkang rimaengarok, pamikkang simbraengarok. Na-aba 
mikkang grongjola gita, songa noka taljola gita, Maina 
he-dilangjaenga?” 

Ma-ni itoba noni donjaengoba, Toti chanchisokjaenga, “Chai! 
Indi gita salna ja-ku rikbaja, indi gita antina ja-kol sanbajaoa, barake 
he-brok dobrokbai, Amaba.” 

Unomaba nokurua Kokkia, “Indakoa bansalona do-reng 
gakasiako nidame roskana, Adaba?” . 

Toti nogipako nitate, “Angara, kasaian dakna nangakode 
dakenga, on-na nangako onnenga. Ukoba naringrengaiode, ikoba 
piringrengaiode. Mai dakskabo?” 

“Unan aganenga Ajong. Ma-na pana simbraoba kalnimaiako 
nikjama? Duga kalnimdamode agri algri roode saa ding-a mangni. 
Ra, mikkang gronga gita, Ajonga.” Magipan donja ra-ja intaijok. 

Pagipaba nio niknapjaengjok, “Makana rakdama dakpitchi. 
He anggalgale salsa salgni mikkang gronge pilbaiboda, na-aba. 
Incha cha gija ringgija kalnimdame sana ding-na nangoa gisik 
rapilgne chanchie duk man-gne, Ajongba.” 

Depanteba unosa rang-sa rang spite patangko nidoe, “Am. 
Molmeoba manjaode, balnamoba tipjaode, indaknan nangainok. 
Ho e, ukon dakna ga akjok.” 


TOTI JIKGIPAKO DILANGA 

Ma-ba donja ra ja, noba okdel su del, itakosan itaijok; uchi 
jikgipara, sal bako nabara wal bachi walanga, oko mirim sikgija 
ku-o chite gatgija, sreko gokgoke nokgil wa-gong chapchape 
kalnimakosan kalnimangachim. Jikni sintian kurang, mikgrononi 
jo-olenggipa mikchi, Totini mikgronna nio niknapatjajok, panteni 
gisikna chake nio chakmatatjajok - mea-sani ka-tongko jikni 
mikchian nom ataijok. Totini ka tong, indinba, ka saran ding-a 
ding-a, jiktangni mikchina jrong nomjrongjok. 

Jikgipani pakkreo ka-sne doktope ka-sariri balname, “Wai, 
na-ara. Da sintibo da ma-ringdambo. Hai, nang songchi.” 

Chua simakbaraja, peka mikselbaraja, seko mikchrao nidoe, 
“Ah! Basako?” 

Ku-rang ka-sroke mikkang ka-ding chimite, jiktangko 
malmoke, “Name ropaengoa, an-seng baljokengoa, ambin ambin 
chakataina, mo?” 

Jikba unosa, seko gipake ku dimchotchotjok. ‘O! Na-ara 
an-tang hai ina mikkratesa ma-ringe roengachim bebe’ jikni 
mikkang ching-ana gisik an-sengparana, Toti katchapilpajok. 
Ma-gipa ming nogipa, gisikode watatna sikbiade onginja, indakoba 
namchiktangni mikchi kare ra-jringana nina nimatja chakna 
chakmatja, beng-damnaba namjajok, kangdamnaba ke-jajok. 

“Bochia, adade nang-nade mamingkoan ra-naba man-pakuja. 
Ha, iko alimila gansreangbo.” Kokki, ganna patsa, chola siksa, 
jakkepata. 

“Mini nang mamani roridrangni antiko cha-na he-ango 
ra-bagipa, chingija donnanga. Iko dodokangpabo, Anoa. Iaba nang 
mama ra-gipan. Angara ganna sikinjajok. Ha, jakrara nidika.” 
Namchiktangna, doba kingsa, jaksan patata. 

Toti gisiko koomnike, “Angara. . .ganna patsa chola siksa inpanaba 
bao, anti a-kang he-e doe ninan apjokpakuja. Indakoba, amani 
Kokkini on-natan, daonade hongainokde, mo?” 

Redokrana Niona nomil mikgil simike, nokuruna Kokkina 
jakrimrana sarina ano kira chaa dakmike, pakkuriko seseko rasong 
cham matna sikpajai, “Manini sarini ka sai on paraba nang on-nan. 
Angade, branga gitchoa ma-at. Nioni sarini, ha inana, jak 
sachakmangmangaij okai ! ” 

Niotangni mikkango nomil sintimikenga, saritangni ketchio 
ano ma-ama dakenga. Uchi niotang saritang songba, Totiko nitate, 
namchiktangni skimana jrip daktokaijok. Pringgipino jikko songchi 
dilna nanga kakketko Toti tobariangjok. 

Pring do-gisika ku-gni gapoan, wal andal mitmato, Toti 
jiktangko dilna chachipengjok. Uchi nogipa Kokkiba, tuan mikgil 
sikjama walgnangan a-chala, nokgil wa-gongni do-bipa changgni 
gisikode mipring minmanjok. Adatang skanggipa ma-ni nokoni 
niotang o-bitechi ong-katangenga, una nogipa gisik nangean - do-do 
ja ping giloke mima gorim wekkape - misal tepate, nokningo 
nichakengachim. Adatangna rongjanggi srome, chubitchiko we-ate 
chiringgao mittue, misalnami palgittam bijak sromgittam saritangni 
olbitgipa tengrengo sikatjok. 

Jikgipa tengreng tong-kap ole ja-ku ga-chakatjok. Dura 
matchallang gita ringreng, kotip kadorekari gamcha ganjolokari, 
jakna mil-lam de-bite jikko krusone Toti ma-ni nokoni ja-ku 
ga-titangjok. Nokurude Kokkide ka-a suang suangsa miko mikchi 
jingjangsa, chigitdango chadenge bochitangna rima rima adatangna 
ka-pak ka-pak dakrikengachim . Pring gru mitmat mitmato, songni 
do-bipa tengtang tengtang gisikengo, bolma bolgrimchipak sal 
onchokramchipak mikkange, Totisong jiksesa Kokkini mikgron 
niksokaoni gimangaijok. 

A-bri biding gisepko sal mikjret dakbaengjok; bijak ripbomchi 
skongao saljadil nangchakejok. Bolmagrip chiring gitdep, regrip 
so-kagrip; chekchom sringpengao guuri topa mikkang nangpako 
chikjrim miksuataja, he-a ja-kol minnikja bring rama bangtalja, 
chiring kongkep ga-nangja dare rong-pak ga-toja dakgipaona 
sokangjok. Chiring joka grikjang ga-tapoan an-jrim; en-tik 
ku-simang chengcheng karu bipekma gita, ang-ke ma-gak 
gengruang biking rong-pleng gita, na-chi ku-dep kalangtok chikloko 
jilaja! 

“Bagitasa he rurajokai na-ara? Baosa ramara?” 

“Iande. Hai, ang egipako e-aibo.” 

Uko badiangoa a gitdok sikgitdokgrikako batsotdilangjok. 
Jikgipani kisang kisang, rama dentrangjoljole, bring o-taljoljole 
Toti jarikangenga. Bolma srongdingding sala ja nanginja; a-kinte 
chiwek chiwek a-mang chiranjolenja; a chang andalgripaia, salo 
sang-et bilmanman; wa panggrip mitmat mitmat wa-nachil ching-su 
ching-su. Gamcha gitdal gangipa, reraa re-gring bingrikan, chokchit. 
Chola gitdal kipgipa, a-doldepo wegripgipa su-che salbingrikani, 
rera rera. ‘Salba, ban bolma bolgrimosa songdong a-chajok?’ Toti, 
an-tang chola ba-rako nie, gisikode sin-jrim chikjrim. Uchi 
jikgipade, nipil nichagija, tengreng ole mikkang mikkang, gang-get 
gang-get. 

“Baosa, rama chel-engkuama?” 

“Chel-injajok. Awa bri pakpilsaoan.” 

“Angade okkri aba chiok chiok. Hai, misal enggalchenpiama.” 

Amak gogak bonda, ribo gitchak gitchaka - mikkang raweng 
suulaja pedawel dikpila - pekkamo asong chong-kome, Totisong 
jiksesako nisoa dakenga. Dala gisi rong-brak gongdapachi man- a 
mana maldoe, krok krak sninge, bolko ju-dakdaka dakoa tep 
be chikakanga - rongpattalo patchal onpegalaja, gangbotak, 
mikdelbok. “Bolmao rogipabolo malgipa makkraba, itdakchachai 
gokga ong-e kal-akon!” Toti jiktangko nitate adi ding-dike 
ka-dingnapjok. 

A-ding biding bolgrimo bolma srong chadingao kopinpante 
a-toreenga; sala pe-gitdilango a na chi-in chi-insa salna ku-rang 
goenga - gakasisi gakasi a-ding bala balsri sri! Toti an-jrim nidoe, 
“Salba mai! Barakgipa a-dokchina badakgipa chigaona dile 
kal-engjoksai!” 

Chiring dare tu-ona nionato oksuang ka-suang, sri sri dare 
ontimtimenga. Kosakchi chu-doanga gitdok pee nigitdooba nido 
nikdosokinja; chisam pattal dal-preta, balwa sri sri an-senga. 
Ding-dik niwilwale, Toti rake rang-spitjok. Mil-lam rong-pak 
chanchoke, grimo ja-gugue denggoke Toti chi opsimjok. Jiksesan 
peetrong sakgnian kakkarong, rong-brak chitingkilloko chibokbret 
bikbododoao ding-olchi chokchokako gramchi spit spit jo-olako 
tipatna napsrime dim-jok. Totide, regring bitrikani, su-che 
bingrikani, chi nangosa pari so-sa so-sa, anggal chepchap chepchap. 

Rong pattalo nigame balwa balsri neng-take, nogipani chu 
bitchi chiringgao mittue ka-deatako ringsike ja-ko ja-nengtakangjok, 
neng-ako namatjok. Uno misal cha-sike chu bitchi ringsike rama 
ja-ku ga-angjok. 

Salkong mri mri a-bri chap chap dakengjok. Sillang nido 
nikdosokgija chu-pretgipa okkruo prap pangma chring chrap bimel 
sue ja-re onako napkroke he-angjok. Samtangtang mamingkon 
nikwatja. Do-o matni ku-rangba gri; chidare ontimtime gam-asa, 
gaogao. 

“Baosa nang songa? Angade edogepangjokai.” 

“Awa nikwatatgipa bri okkruo. Da-on sokainokde.” 

‘Ja-man pil-naba, ramakoan gisik ra-pilnema ra-pilja, 
badakgipa songosa, san ma-ni jatosa jang-nange kal-jok, Totide!’ 

Rama chel-batroro gisik jajrengaba batroro. A-bri a-kong, sillang 
pattal, niwilwale jikko ja-rikaijok. 

An-tam simsim samsam, rama ja ku sima sima dakbaosa 
memang sa-ra roapo mikkang talabre taljabre dakbaosa, 'Itjan 
songona sokjok. Awan amasongni nok.’ Chisam bol pangmao 
andalmit, nok dal e rikako nikatjok. Bi-sa a-dingaba gri, sa-ra achak 
sing- aba gri. ‘Mai dakgipa manderangsa andal mitdik song roa? 
Nokba noksasanma?’ Totide an-skit chakatengjok. “Inja sokjok. 
Hai, nokchi napbo.” 

Toti, pakkre mil lam ripbeako ra-one, ga-kimra ga-time 
balkoprao jakbinge, jikni ja-man naprikanga. Uchide dring andal 
min-dik, nokjatchio dandare protchu, mrongsim andalsim, pru pru 
mitdu mitdu insotokengachim. Me-apaba dambeba kanchasru sasa 
susu dakako ritopmangmang pindapa; uchi me-amaba nomil 
dambeba, sokme sokbak bangbang watachek, gandru ka-ma smik 
smik nagale chikareko sim-paksru chotchiding pa-dapaia; pakkram 
dokgillokaja mao ogillokaja, ja ping me-a ga-tongko ja-pak sepe 
asong chong-keptokaia. Uno jikgipan noksik andalkalachi 
asonggrue roachi he-ange, pru pru aganmitdue, setangchi wet 
an-pilbajok. 

“Itjan na-songni chawari. Ang mande, Toti.” 

“Toti, chawari.” Ma klong pe etrong sokbak ongipa salam 
ka-chengjok. 

“Toti, chawari.” Pa-klong kakkarong amerang dikgipaba 
salamejok. 

Du-dap wa-al so-dima dimel dimel ching-inja; suunte channa 
gri, onggal gatakoba nikinja, kalpaba kadenja. Saksa nabagipaba 
mikkang nina nangdangja, nio chiksusu cha-sususa; ja-man 
napbaenggipaba mikkang ninanggijasa; gipin sokbagipaba bimang 
daknanggijarara nikoan ja-gokmanpila. Jakko nio jaktinggot, ja-ko 
nio embongbong; ka-bak kimil dikaba ka-kolsim andalsim; wagam 
w agilgang wagilgang kongsi nangarara, mikkang dingrorit salgipa 
gitchu singeramogipararachek, ‘Toti, chawari.’ Asongduule salam 
ka-toka. ‘Atchai! Dakjok da-asalde, Totide! Mande branggipakon 
inoa, gisik salugipasa aganmitdugipasa! ’ Toti ka*a cha-sua, dip dip 
gipgip! 

Adi gita ja-mano, dikdik atchongrimano, uchi noksiko rongbol 
amenpa songdimaoniko, mana mana e salo otbroke rabara. ‘Ha, 
chuchu bitchi ringpabo mo sesea. Ia nalang ja-si chabone ang 
kawara.’ Sesetangni mikkango ra bai anjalbrakejok. Bisak me ek 
meeksa, biba kalting kalcheka, gingting bisak manoan Toti biba 
chakoan o-ooo ina gitdik dakangjok. Namedake nioa an-chi gitting 
soasa, asolanjok uade ja si gol-get jaksi rikgetsa. ‘Salba jaba nigne 
cha-jatektek Totide! Indakani salnasa ama angko bajokma 
indongani janasa appa gando patjokma angkoa?’ Chake nio 
man-jaengjok, jechaknaba ke-jaengjok: “Da-simangmang misal 
cha-a okan okkrijajok angade.” 

Jikgipade ukoan mikchipchipe, sruup sraap chap chap chap, 
jaksi ge-prak srake dangdike kal-engjok. Uko cha-manani tapan 
noksiksa dingchok songdime donaoniko e-salo ama ama kitwake 
Totinaba rabara. Blok bitchi chapabo sesea inana nioa diblok 
bitchisa sringwak! Salba mai da-aning, rondi rongdang cha-nema 
Totia inana nipaoa asol kan-chru rongdangsa ku-simprang 
rongdingdingenga! 

‘Him angai Totiai! Achak kore chamanjokai Totide! Him! 
Wal-ja ga-tinggele kal-jokai ajongde! Indakaonasa, amara angkoa 
jasku oko change ba knamjokmasai?’ Ku o ku-chi rorasa miko 
mikchi grasa, ka rekako rim-tipe mitchiako mikchipe chakade 
chakenga Totiba. 

Adi asongsrapgijan mitam jreng katanga, dikdik 
ja*nengtakgijan mitam srok ongkatanga; nokgilgita 
ong-katanggipaba napbapilja, nokde gita chokonanggipaba 
sokpilbajajok. Saksamaba he-gnok dognok innikja, golpoe 
a dingeba roenja, noksiko pru pru mitdu mitdu inari jrengrok 
dakangjok. 

“Aiao! Angade neng-jok. Tugrange nengtakna 
sikengjokchim.” 

“Hai, injo chusubo.” Sim-pak me-ek me-ekko nokjatchio 
annejok. 

Mitam noksikchi gompengdang, mitam dogacholchi 
gangborang ja-chik dem-engjok, mitam nokgilchi okborang ja-chik 

bo rang rikangjok, mitam ja-chokchi dandare chuakchikangjok, 
mitam skopongchi chong-dare chugompengjok, nokgimikan 
bilding bildang chutokjok. A-bri a-kong he-a ja-chok bima 
neng-bijok, wa se tugitdiloan, Toti mikgil rimu rimu dakangjok. 

Adi gitabamoan ja*si dingok dakbajok, ‘Aiaaamai ma-gipasa 
itdake chike roasai?’ Toti chakatbrakbajok. ‘Mesesa, bang- a. 
Chusuaibo.’ Jikni mitdu mitdu inode jrip dakto kaiachim. Adi mikgil 
rimu sikango jaksi krep sadikjok, ‘Ai-aaa maia chikasai?’ 
Waltingbaroro jaksi krep ja-si krep, se-eta gita puchinna gita 
sa-dikbaroro, una chua mikgil sikgija gisik chanchisokgija kennaba 
batroro. Jokani cholkoan nikjaengjok. 

Waljatchi nangnango, walni andal mengmango, gisik mitdik 
mitdako doga krok salaja, bang ogala gita, an-tang jikbobiloni 
matchaduni jakoni, mingsa joke katani chanchiani nabajok. Name 
name am-oba, gisik a-ningbitoba, Toti cholgipinko nikjaengjok. 

“Angade a-pal e na sikenga wai. Na-a chusobone.” 

“Aia chidik andala, hai anga he-dilna.” 

“Aiao maidake mo! Chidik seengmokmokchi? Anga 
heangaigni.” 

“Andal ana nikjawa. Kolburango ga-pru man-gni. Anga wa*al 
nattimna.” 

Totini chanchiparade, pil-sa, bijak kalchi solaja, du-dap chi 
rukimitaja: ‘Chai! Na ade me chikde ramramjade.’ Tol a dako 
tolnangja, rama am-o cholnikja, gusuprama dakari, sko brikjoljole 
jikmingan nokgil chidikchina heangjok. 

“Aia mo naaba! Nitimrama dakode...ki-amna sikoba ki-an 
ong katjajoka. Kittampana am-oba kittaman jokbajajoka. Mo 
ning-chi napbangpa.” 

“Maina. Walo kenchaka. Wal kimite sengaina.” 

“O ma na-aba! Ki-an ong-katbajaenga... kittaman jokjaenga. 
Incha oi innataina. Ra, bang-ja ning-chi napangku.” 

“Ra, indakoa. Angade itjan ne. Nang-na sengtimenga ne.” 

“E-eee. . Toti, rake rake sang-ata dakengachim. 

‘Ianjokne ajongne, da-onjokne Totine, nang-na chol on-jokne. ’ 
Jikni aro natachi nokgil krong dingding chidik den pruako 
nikrikjok. Adi jarokale sang-akosan sang- a dakangjok. Uchi 
jiktangba, sese ki amenga, patang a-brangengana, nokgil balkop 
rim-kape krongmao dandane dekgu chusudime sengpaenga. Uno 
chacha chi-indik chidik den-prugipako krong rongonnangengjok. 
Jaa birang gam-gija, ja-gam gol-sri ga-pretja, chiringona jompe 
jompe jom-angjok, uko ga-batmanosa bil ama kakket katangjok. 
Walni andal mindiko, biap adam talnikja, ramaja-kol nikgija wilwil 
stit dakeba, rim-am rim-braktaitaiba, ga timang ga dangdangeba 
Toti him betchot katakosan katangjok. 

Sillang dare bangbang, rong brak pattal pang sangsang, 
andaloba bangja niksengkalachim. Heroro biap masiroro, katroro 
rama biding talroro dakengachim. Saloan bewalkode gisik 
chipbajok. Dare jokako ja-rike an tangni ja koltangko sanpiljok; 
gitdil cholchalemaba, chirima ga-soltapoba, romrom mittalpiloba, 
neng a rang sitsokjaoba janggitangko naljokna, rong pako 
rim-mano rim-kuake, ja-dilo sikmano bitsimake, sillang rong pak 
okkruko gadodo gakengkeng kambe spebajok. 

Misal chachakgipa pattal sambengo, chidare jokchakchakako 
ku-ange chake, bilsa chi ring-prete ading dochakatangjok. Sisimak 
tangsimak, basakoba ja skuchi mala, basakoba ka bakchi ronga 
dake a chik doanga gindam speangjok. Tong sa rang sit sokgija 
paksa siboka gita, jadildil jakdildil an-banggri moteptepe, gindamo 
chuakchike neng takchengjok. Ding olchi tipange rang si 
sokpilbajok. Ma-ni songba bri pangpilsaon, Toti name a biding 
ja-rike nigamatoa a-dok chiga talangjok; jedakoba bobilni jakoni 
jokainok ma-ni songona soktelainok, an-tangna ka-manchakjok. 
Unosa ma-ni songko niwate gisik jaselatna bobilna ku-rang gona 
chanchijok. 

“Ka! Toti goera! 

Dake nina am-mama angkoa? 

Kenne kata inginne, Totiko. 

Hirr! Ka-dongode chababo, na-song risinnekdranga! 

Wet wet ja-ku rikbabo, gokga ma-jutekdranga! 

Ka! Toti goera!” 

“Da-sini indake katgni ha-aiode, watjawachim Toti nang-ko.” 
Saksa nokgilchiko tim bilone rikanga. 

“Da-si joljol rim-dikoan jokjajokachim Toti na-a. Hai, chabo 
Totiko da wat Totiko, rikbo rikbo.” Saksa cholmongko tim. 

“Da watne. Totiko watnambe ne.” tim tim tam tam 
bilondingdange chading danganga. 

Bobilna ku-rang gosale uno torewatoa Toti gisik srang 
mikseljok. Bilsa a-kimbrio chandenge an- tang bobildrangni 
rikbarako nigamsojok. Bring gimik chenchan chenchan, nengnang 
nengnang, matchadu jinmani mikgron ching barako - chankol 
wal-ki giila giila, cha-banda nengnenga nengnenga - gitchakdel 
gitchakdel niksojok. Bolma bolgrim sillang dare, menggo bilpake 
roaja chengtap, matcha grim bila bila rengrap! ‘Nasong 
machadrudrangna ang an chiko gitting ipchina, ang be-enko giso 
done jasi jaksi tine cha-china chake on-jatektek.’ Sillang 
a-kuangkoan, dram arongrongkoba regring bingako minginja 
su-che bu-su salrikako channangja, Toti ting bang katoa tep grao 
inangaijok. 

Matchadu jinmaba a gitdok nisote chikareko batsote, ki-me 
gongritdang gongdoe, ja-skil jakskil rippu ritchok kringe, rikade 
riktokachim. Indakoba abri dotsa badikujaoan, ruram walpesatange 
asong do-gisikchanga, pring wala seng-changana Toti ma-ni a-dok 
chiga sepangana, a-kimbrio nigame jaksi ja si cha-roke, ‘da-me 
nang-ko Totiko’ ingamari pil-tokaijok. 

Uchi Totiba, an-gimik an-chi chrip, ba-ra kancha rera chokchit, 
ka tappo ka tappo tong-sa sisimakesa mikjumang mikkari ma-ni 
sonejako ga-tapea noni chigitdango ronggatena man-aba man-a, 
kipjip chuchikipe siaba sibokaijok. 

TOTINA JA-KU RIKPILA 

Toti magipasonga, pring jaseng jaseng dakbao nokkrengo 
chadenge, do-bima sa-dilna nokkrao rongkit kitbrake aalengachim. 
Maibadake niatoa, chigitdango mande chipbike tuenga gita 
niksingsetatjok. ‘Sawa chigitdango chugopenga? Mikgron 
niksingsetasama angna sue kal-engasama?’ jako ruan de-ako 
nokkrengo dongale, ja-grao gachake tim chokonangaijok; 
chigitdangchi chaange nioa depanteko nikejok. 

“Aia, Angdesa. Mai ong-joksai Appa na-ade! Kokki, nang 
adade. . .Nang-pa, ia ajongde!” Depanteni skoko ja-pingo gate, 
songbru a-bru chrikwakwakjok. 

“Ama mai hong* a? Ada mai daka?” Kokki, tim chokone 
chabara. 

“Mai ong-aTotia? Bano chigitdangosa?” Pagipatim chokone, 
rikbara. 

De-chre de-ritdinge, mikkang pele, been bimang pilringrenge 
graposa, ‘Ama, chi. Ama chi. . .” Jumang memang, Toti ku-misichi 
maambara. 

“Indakgne ‘ne ha aiode watatpajawachimmai angdekoa.” 
Depanteni mikkangko an- tang ganna ku srechi an-chi marang 
kapako ipakjoljole maringjok. 

Cha samo ga chake ku kimrako bilchroke nokning 
chanapangari chiringga de-bite: “Ha, Ada, ia chi. Mai ong-jok Ada 
na-ara?” Adatangni ku-chi bokbakako ipake, chi kan*sikatjok. 

“Himmm. . .” Chi ku*sa ringsike, mikgipbok nidate ja-ko jakko 
galbrake Toti rekbak nomangtaijok. 

Rekbak rekbak nom-ako pagipa de-chraoe, jaksamgni 
de-tombrote nokchina de gatangjok. Indakmitingoan, Kokki 
maningsani salna kurang goa dena ma-ringwata, kaa suang suang 
ku-rang tang satangana songa noka chi chra bakchra, a-jam riket 
riket, mikki rim-rep akrep, Totima Totipani nokchina 
chabildangbatokjok. 

“Abi, mai ong-gitdika da-oa?” Sinjong, Totimani gokgoke 
sikkimako nike, kasuang oksuang sing-ejok. 

“Nipaibo. Nang-gri Totiko. Jikko dilangara tongsa 
manggisikosa nikaijok.” 

“Mai ong-gitdikjoksai, Manitang?” Dipbilmaba, chua 
biaptiponi chakatmrake baksi bakjak rikbara. 

“Kokki! Kokki! Neng anan indakama, gimin bang napama 
ha-aisrangna. Ra, mi tom-sa tome nang adana du-ateni.” Sinjong, 
Totini ku-chi bokbak bokbak dakana mitom du-sikatchina 
namchiktangko itengjok. 

“Walgimikan katarok. Neng-a amchangjaengarok. Gimin 
bangoba indakbebea. Ra, ra.” Uchi wanggipasong Sangsimpa, 
ja-skuo sing-chake gonggongdape nione mitom du-na itenga. 

Songa channa dongale, mitam du-dapo mi srimgale, mitam 
bijak pura puako changale, ku-rangna chakchikgija rikbatoka. 
Nokpanteni pantedrangba, gando salbakbake mikki reprepe, saksa 
tim saksaba tim, chokondingdange chagrimbajok. Totipani nokode 
sa-ra nokkra chakjajok, warek. Saksa mai hong-a, sawa mai daka, 
chekchak bekbak innaiengjok. Uchi Totiara, chi kansikatoba rawek, 
mitom tom e du oba dapbek, tong sa rang sitdodoe ku chi 
bokbakdodoe nomangachim. 

“Da-asalde, songa noka gimikba, jang-ke dogapilakba, bachi 
a-ongkatkuna, maina salongkatkuna. Ajongan migillakkuja. Incha 
Toti simakpilosa jekoba ha aigne. Ra, na-songan. Ho e, Wanggipa 
songan. Awa srek kokkimao do-bisa kadingdingako alimila. 
Maidake songa noka gimika okgimu ku-gitchu. Ra, alimila 
samsruna goldangna.” Totipa ong kate sadutang Sangsimpako, 
chara dambeko dokchina pinnikatjok. 

“Hai, Ja-gol, Tom-bet, he-batok.” Uchi wanggipasongba 
pantedrangko mogome, noknagengo satgake, bijak taridilangjok. 

Nokkra seksak seksak, sa-ra mikmak mikmak. Me-ama 
jinmaba, nomil sa-rong dopaba, Sana nichake rona sako nisie kal-na 
- suunte chandingdange wa-al sikdingdange, mitam chia ko-enga 
mitam me-dik channenga mitam mia choenga, warekdim. Nomil 

dakkalgipara gimbe pako sepangjok, sa-rong dakkalgipara pura 
su-na dim-angjok. 

“Aia, namjajok, Manitang! Brangsem gitchosemakon ineming 
ka-sachakaibo ajonga ina dakpaoa. Angade gisik raainok.” 
Sangsimmani gittimde Dipbilmako tikkote mitdu gro jeangjok. 

“Hoe. Jongkobagrikoba. Sawa indakramnagipako haaipara. 
Angaba namaiade he-ara inchakpara, Manitang.” Dipbilmaba, e-sal 
imjoljole inengjok. 

“Ha-aisoa gita chachan. Nomil silaiana bimang namaia 
dimdamma ma-deba inparachim, Totide.” Mikkang simpile 
kenengachim. 

“A-sol he-a mechikkan mipal ole chite ko-mikc, do-bima dake 
susiksikaiakonde, uara.” Uchi Dipbilba, am-bol so-gatjoljole 
agandapengjok. 

“Bak mechikni bewalko nikoan, jat dingdang inpara angade. 
Maidakgipan baoni mechikan naprugalgale, indakramjokbai!” 
Sanringba, bilak jakbite inpaengachim. 

Songa noka gimikni gisik so-so jengjeng, gro jejoljole je-ra 
ra-joljole, mia song-krimangosa, bijak samsru minosa, uchi Totiba 
bimang an-pil ketchie il-eng moreng dakbara, jaktong kring ja-tong 
kring dakbaenga. 

“Himmm! Angara baosa?” Toti, timik timak chakate, mande 
noko gapako awang appa jinmako nawang dake nienga. 

“Aia, Ada! Ada mai hong-a? Bano mai dakjok?” Nokuride 
Kokkide, miko mikchi chotchotsa adatangko gipake sing-akosa 
sing-aijok. 

“Angde simakpilkua, do-ma mikgillakkua! Appa mai 
ong-joksai?” Ma-kuriba unosa chagipake gipake nateng rim-rokroke 
sing-engjok. 

“Na-songko indakgnok inean skatang betbetram-nambe. 
Nichakbo nichakbo, beng-achimde.” Pamikkimba unode depanteko 
nitate gisik pang-sang dakpile jikko deko inangjok. 

“Salba! Aia appa, mande asol ong-jasa matchadu 
manchasachim uara. Angan gisik ra jajok mande jara ong'aijok. 
Walsade gipako kimil soom soom dake angan rim*manachim. 
Jumangsakon ineming mikdipbilkon chaneming angan 
gualpilaijok.” Toti gisik miksele ma-ko pako mi kk a n g nidoe 
rangspitenga. 

“Aia! Ba birasa jokatjok Kalkamesa dilbajok angdeko! 
Indakjawakon nesachim angai! Mande branggipakon bi*sa 
'gitchoasakon inparachim angdea!” Ma gipaba unosa kni merang 
chakate an-spo nakate jagri bigri dakangjok. 

“Salba! Nokuride nang-node chasong gisik ra-ainok, nojasinde 
Kokkide chanchigija dakmanjok. Ada kema ka-bo ne.” Nojasinba 
nomilba an skite chakenga, an dildil moenga. 

Saksa Toti mikseljokna. Saksaba Toti chakatjokna. Bijak 
song-gipaba, sa-rao rogipaba, nokningchi warek, napange 
asongtokjok. 

“Aia, Mosa namengama? Maidakesa indake ong gitdika?” 
Rajing jol chasinapari sing-ejok. 

“Namenga namade. Maidake sokbara angaba an-tangkoan 
ha aijajokai Mosa.” Mosatangko mikpalek nidoe aganchakna 
man-jok. 

“Salba jaba nigne mai den-dap den-sim daktokabai! Magna 
me-apaijok, donjana budepaijok, asolan. Songa noka gimikni 
aksaba he-koa gisik a ba nanikja. Mitdean dokpingama a songan 
rim-tipjokma!” Uchi mamatang Dipbilpa, unosa an-tangtang 
gualako nikatjok. 

“Aia, an-chinga, bebe mo! Indi gita salna, indi gita antina, 
songo rorimoba mipal cha-rimoba aksasikba ukode gisik a-ba 
natokbebeja. Matchadu bebe inode... namade namjajokai!” Uchi 
Sinjongba adatangko niate gumetangko nie rangspitjok. 

“Chasong ama ba-aoni, bok pante sokaoni, bringo a-chango 
aksan grongdikode ge-san namsanggrikode, gisik mikrakbone 
an-tangtangna simchakbone, matchaduni jatba machabetni 
makringba an-ching mande a-gittal gitan dakaia inako knarachim. 

39 



Dao an-tangtangni songona nokona, to 1- mike dakmike, ropinap 
cha pinapako mai do-bok sagi dakesa itdakchachai gisik a ba 
najajokbai! Gro ong ap ong-ode, a-sel sokap sokode, itdake songa 
noka gimikan, mitde satpinga gita a-song rimpinga gita, gokga 
changbebe roaijok, mo na-song?” Wanggipasong Sangsimpaba 
an-skit chaangjok. 

“Jeko chanchinaba inchasa. Totia mikselara mikseljok. 
Pringwalni waokrak ku-okrak nikchaktokpaenga, ra 
jaksugalchengtok.” Mosa boning gimikni sadu jikchol dopani gisik 
jajrengengana Totipa, samsru enggalna rimangchengjok. 

Songa noka krime, wa-se geng-sri joljole, warekdimdim 
asongduule Totiko mipring cha-diltokenga. Unosa gisik 
mikselbakale sko pang-sang dakpile; matchaduni songoni mese 
rengkotchi gita, matchabetni jakoni mat smubal gita, sillang 
rong-pak maldoe a-ding a-chik rongdoe bobiloni jokako gnaloni 
katako Toti gro jebajok, pante gisik raatjok. Mitamrangde cha-na 
ku-siko du-na gitdikko jak raonpile knatimenga; mitam mipal bijak 
srom wa seo donbite ku wange jamanga; mitamde mitchiako 
chakna manjajok chidikchina katanga. 

“Me chik bi sadranga jongagri gimika duga kenjagoknambe 
gisik jagualnambe. Matchaduni gittimde matchabetni jatde 
man gijade donjajoka nikgijade watjajoka ja ku rikaignok biding 
sanbaignok. Tol a inode nisoaibone. Salsa salgnini ja manan 
bisongde Totina ja ku rikbaigne. Indakoba a-song nirikgipa chiga 
nitimgipa, an chingko ba rikgipa an chingko rodilgipa, kambeoni 
niongipa kosakoni nikongipa Dakgipa Ruga Misi Saljong 
nigualjaode nisangwaljaode maming dakna man-jawa.” Uchi 
Dipbilpasongan songko nokko kadimedilengachim. 

“Ho e bebe. Name gisik seng-tokbo an-tangtangna 
simchaktokbo. Me-chik desa gimikba bi-sa sa-gre pilakba, da-o 
kakket aksa ge-sa buring samring napnambe indakeming 
ku siktangtangko name rim-tiptokboai. Mikkangede dakjawa 
charamrame chikjawa.” Sadutangni gittimba Sangsimpani dopaba, 
meapana krakra, ja-delana namchacha songko ku-mongdilenga. 

“Inchaba ambinba aganpaja ingne songo roja changne, 
ropelenga ong-jane rekrakeba kal-jane. Name ka-timtim 
chanchichamjaode gisik jongkime dakchamsoj aode, matchadude 
matchadu mande gita nikoba pilsade matchasa, song gim a agima 
dakgne. Me-chik jinmarajetjet knariktokbo. Salario dongchangchio 
sara roo nokkra bato ku-sik sara roako tiptokboai.” Sinjongba 
indapjok. 

“Me-apa ja-delani mama adani aganako pattiako gisik chipe 
ra-tokbebebo. Noksao a-sel ong-ana maina songa noka rip chip 
dakaia, saksa gro man-ana makna songa noka gro am dapaina, mo? 
Indakeming da-oara ajong Totikosai, mai dako namnokbai?” Uchi 
Totipasongba songa noka jikchol sadu ming agan baltigrikangjok. 

“Ba-rikgipa Rodilgipa, Jikmitdean Kalkamean, biko 
miktuatkuja biko nisangwalkuja. Bini rasong namenga. Bichin 
gosai batenga. Indakoba chasong agantoto, walsanaba kimmanjok 
salsanaba jikdongjok, nima marang gaana. Marangko tatgale 
sterangko chingale - bilsok jaksokgale - biming mingjebo bimang 
dakjeaibojok, ne anggri Totia.” Uchi brikalgipa mamatang 
Dipbilpasong inengjok. 

“Asol nimmancharana marang gamanchara bebe. Ajong na-ade 
biming mingjena biap apjitna nangainok. Da-on nampaenga.” 
Ma-kuriba uchiba depanteko rim-roke ukon dakbo inpaengjok. 

“Mosa, da jajreng. Chinga gnang. Anga nang mosatang, 
nangming chasongrimgipa. Nanganode a-kining chikining 
dakgrikchakainagipa.” Mosatangde Rajingde, ka-a 
ding-chichabajok, chel badalbaengjok jaktong kringbaengjok. 

“Mama na-a aksan ine da chanchi. Angaba nang gritang 
chonpaoba, sko kimkatek gita dakoba bimang do-pinchep gita 
nikoba, mamatangna chasinape dang-simna kenpile rojawa.” 
Gritangba Tom-betba, bimang nina chonoba wagam 
chikmijilengjok. 

“Mosa angaba, bila jaka udare dakoba bimang gang-gi matpra 
gita nikoba, ja-goldeng dengdobik dakeba nigame roaijawa nichake 
kal-aijawade!” Uchi Ja-gol dopaba, du-dap nageng asonge jaktong 
goatengjok. 

“Na song panterara, an-chi ding-a ding-a jaktong goaiode 
ong-jawa. Bisong matchadude tongsa mande tongsa matcha 
dakgipasako nikjama. Name ka-timtim gisik matchike chanchiesa 
jekoba dakna nanga. Name knabo, ajongdrang, anggridrang. Bika 
ding a ding a chel badalaiode jaktong kringaiode an-tangtangsa 
nampiljawako.” Dipbilpasong, pante jinma ding-doako sikgomjok. 

“Hoe, bebe. Angdedrang. Da-oan Toti janggimangmang joke 
namkalenga. Incha anchi ding-ana ka-a chakmatjana, bilchi ka-chi 
dakaioba, songa noka rip chip dakna nangode an-chingnan 
namsrangjawa. Ka-timtim, bika ka-sinnate chanchibo. Bi-sana 
desana, me-chikna bilgrina, ukoba nina nanga an-chingde.” Totipaba 
uchiba me-apana krakra pa-kilongna namchacha gittim 
pantedrangko ku-rang molmejoljole agandape roenga. 

“Chingaba me-chik bilgri ong-oba, nanga inode nikuake ropaja 
maipaja. Dobima dake gangchingeba chasinape dakpaine.” Nomil 
dambe hong oba me chik bilgri inoba noksikchi niwate Sanring 
ku-misi inchakengachim. 

“Mama ada rip chip dakoa chingara saming tangna saming 
rakna, bebegitaba. Seng-ki sinne gualaijawa ganna gome 
chakaijawa. Do bima do-rengko chasinape dingako nipaiboda. 
Chinga mechiksan matchani kusikonikomaba chadrape ra-sekna 
pa-engo. Da-okni songa noka gimik, sa ja simile rokuna sa 
chusudime chakkunasai.” Nomil jinma jinma 
anganmitduatengachim. 

Salsade songa noka krimkro nomil pante jrojro, matchaduni 
a-songko bobil dingna nangode machabetni gittimko warachakna 
inode, ja-ku de-badigija ku-sik ku-bitbatgijaTotina bobil dingchakna 
ajongna warachakgrimna chanchiangjok bisongba. Me-apa me-ama 
gimikan an-tam sal naposa miattam cha aposa noktangtangchi 
katbildangaijok. Walsakode nichakna nanga, pante bilak 
wa-sakalgipa, mil-lam de-dingdange sippi kang-dingdange, Totima 
Totipani noko waltugrimtokjok. 

Sal gni ja-man, uchi matchadu nomil, ma-ko pako rimbite 
chratangko jakbite, sena ja-ku rikbajok pana biding sanbajok. Sal 
a-bri pachapo a-kong jagring simd^jo; saritang Kokkini cholako 

kipean gannako ganean mikkang mikkang dilbaenga; uchi janggil 
janggil ma-kilong pakilong kakkarong pettarong, Totimani sonejako 
ga-dapejok, Kokkimani chigitdango chadengejok. Nokurian 
Kokkian nokkra mi su-soe niksochengjok. 

“Aia, Bochi, sokbapiljok? Adara baosa?” Kokki, rimmol 
dongale chasojok. 

“Binan ja-ku rikbaenga, Sari!” Matchadu nomil, mikwang 
pewang nokkrao chadenge niwingwangachim. 

“Da-oa baosa bing-bangenga adara! Bochi, mai ong-a adara?” 
Kokki, ha-au ha-au, saritangko rim-tate chrikwatjok. 

“Aia nima kala ingija maina a-bro songbro, Anoa?” Magipa 
nokningchini chaongkatbajok. 

“Ajonga, Totia?” Ma gipa ding-dit, namchiktangko nikuake 
sing-jok. 

“Pring gipinoan agangija katbara. Unan ja-ku rikbaenga, 
Mani.” Namchiktang miksijomjom dakengachim. 

“Amak gita katbrangna ba-jachim, angdeko! 

Do-ka gita bilbrangna neng-jachim, do-mako! 

Bachi maina katbranga, angde na-ara. . .? 

Bachi maina bilbranga, ajong Totia. . ..? 

Toti, Toti !” 

Ma gipasa rang-batkale, songna nokna kaktang kaktang 
jangbate, wakwakatjok. Uno chacha pagipa jol ong-katbaoa, 
namchiktang indakeming ma gipa pagipa, chigitdango chadengako 
nikejok. 

“Banosa do-ko gita matko gita bringo a-chango brangatenga 
na-songa, Totikoa? Mai ong-a?” Totipa, mikkang gitchak gitchak 
namchiktangko niaba donja ja-rikbagipako nitataba tipja 
dakengachim. 

“Pring gipinnan srok katbaia. Nikrikinja. Una nokchianrok 
dake ja-ku rikbaenga, angade.” Namchiktang, mikkang sime mikchi 
rikrak rikrak nokkrao chadengchoke aganchakengachim; uchi 
ja-rikbagipa ma-a paa ina dakgipade, nichana pa-gija chigitdango 
chadenge ‘uuu aaa’ an-tan gtangko nitate aganmitduengachim. 

“Nang kalnimanasa he-dilangbo inachim adako! 

Indakginne inode watjawachim Totiko! 

A-ni matcha mikkongdang dakjokma adako? 

Chini buga ja-gengwang saljokma Totiko? 

Ada. . .ada. . .Toti!” Kokki, nokkrao gokgoke rang-rangatjok. 

Songni manderangba maningsani ku-rang jangangako knaoan 
ma-sisoaijok. Ku-rang tang-angarin darangba chakchikgija ritding 
ritdap Totimani sa-rao gitchujok. Saksa Toti bao, saksa bachi 
gimara, saksa maidake nikrikja, bano maidake gimana nanga, maina 
walsa waltugija jikko wate katpilna nanga, katpiloa ma-ni nokona 
maidake sokpilja, songni mande bang-a bang-ja matchadu 
sokgipako asongduule dengdang dengdang topgrimjok. Uchide 
indinba mande ku-ko name aganna man-gijagipade, huhu haha, 
ahem. Mikwang pewang niwingwange, ja-dildil jakdildil, kosakni 
ku-chil moa, singera dil-dilako nikpilengachim. 

Uchi pante gong-rakarara dambe wa-sagipachek, ka-a godu 
chabara gita chu megaru pekbara chacha, matchaduni gittimko 
ritchok sua sua chadengduule - mikkang gitchak gitchak, 
ding-olchi spit spit, ku-chi tang-pitpite - saksa jaktong kringa 
mikkang nangsrap nangsrap, saksa jaksi otdinga ku-chil nangpak 
nangpak, saksa jaksi todinga peteng nangchak nangchak matchadu 
jinma hihi haha huhu haha inari an-sre moote chakengachim. 

Dugaode namjawa badiode ke-jawa, chameapa ma-ate 
Dipbilpa jakko dokpengpengari: “Angjong anggridranga, rama 
brangengarok ja-kol nikpiljaengarok. Katta name talgija ja-ku rike 
nichenggija, sandibapilgipako ja-ku rikbagipako grojepilaiodejera 
ra-soaiode ong-jawai an-chingde. Hai, atchongtokchengbo 
maichancha daka name knatimrikbo, unosa bachiko sandie nina 
bachiko mangame nina, rama jat man-gne buchu budap talgne.” 
Pante jinma chel badalgipa jaktong kringgipako dokgomatjok. 

Sangsimpaba jol chakate, “Bebeai appadrang do-madranga. 
Bachiban rama brangama banoban jachangama. Da-odipat 
an-chingde ja-kol sane nikuja biding rike nikuja. Uko dake nio uko 
ka-e nio ja-kol nikjaosa ja-ku taljaosa jekoba aganna man-gne, 
sengku sengku angdedrang.” 

Unomaba, matchadu nomilde uchi napalek uchi mikpalek, 
gisikode segipa Totikosa niramangachim. Uni gisikode antangko 
matchadu ine ha aiesa Totiko jinma donruengasa, songni nokni 
katta kurangko beberajaengachim. 

“Je jako daknaba jajong changgniosa, anchinga. Niksok 
nisoka songonikode ku-rang watroroeba mande chamroroeba sanne 
nina nanggne.” Totipa, mikchi rikrak rikrak sintimikengachim. 

“Haidarok mini nang gita rama brangangarok uaba. Mandeko 
maidake salsa mikkang nikjana walsa nokchi najana aska gimajok 
inaina.” Sinjong, matchadu nomilko nitate aganengachim. 

“Hoe jaode maisa. Basakoba a-dok dingdang chiga dingdang 
nikgrak nigrak dakode jakoltangkoan brangaba brangsemsemaia, 
nanggo!” Me-apa chagitcham saksa aganmitdapchakatjok. 

“Indakbebenaba gnangai. Pring chatimake abrangna eangeba 
hetimangangarok. Adok gipin chiga gipin sa haaikuna nanggo!” 
Dipbilma mana man-a jachapatengachim. 

“Im. Namgne.” Matchadu pante, ku chil illeng illeng 
aganmitduchakjok. 

“Im. Onggne.” Matchu meapaba, mitdu mitdu inpajok. 

“Chawari Totiko ham na nangne.” Matchadu me amaba, 
aganna dakpajok. 

“Rasong griade chon paijok, Ano. Ja changgni sio Totiko 
nikteljaode maidakkuna. Alimila dellang bi-sa rikeba, sochipgalna 
nangainok.” Ma gipa, namchiktangko rim tate grapengachim. 

“Mandeko nikteljaode indaknan nangainok. Mai dakdapkuna. 
Rasong gri inaijok, indakakoan.” Dipbilpaba, duk ong mika 
dakpaengachim . 

Unomaba, uchi jikgipani gisikode, maba paba songba nokba 
katta pirapengasa Toti donruengasa chanchie, mikwang pewang 
gisikode am-akosan am-enga niramakosan niramengachim. 

Jajong changgni siangani ja-man jekoba agangrikaina ine katta 
nammittipataijok. Walsakode waltue chu cheke do-o doke mande 
ra-e sokachakaijok. Salgipinsa pring a-chale matchadu nomilba 
ma-ming paining pil-angjok 


TOTIKO MANGONNA TARIA 

Nima a-si maljana mia misi chajana, jako jora nikjana bi-sa 
angde bangjana: Chiga chini sakgachi dare onchakchakachi Toti 
doangkname songni kamalko rimange; kni cha-mile ro-ako 
chong-bak ra-sotgalanga, kusimang ripitdoako tale ja-rokgalanga, 
bipa ellok gitchakchi ki-me rikrak ong-achi - re-su sokgitdolko 
e-chu chake do-bipako rasote - marangko dingaljok sterangko 
chingaljok; Toti bilsok jaksok e biming Jaring mingjite bimang 
dingdang dakjejok! Ja changgni siode balroro sokbaode dimu 
ripong chabaode watchomotjawa, uchi matchadu gittimde 
machabetni a-songde ja-ku rikbaigne biding sanbaigne, unode bobil 
dingna nangainok ginal rikaona sokainok - grong chimsate ki-me 
doksape sippi tingting doksate mil lam ra-ongkatari - bobil 
warachaknasa ajong an-grong peengjok. 

Noknageng nangnango noksam chisring gatramo chiring 
rong-ma rong-simsang amenpako songdime, rawengkongo chi 
chake, patchal chia de-bite, pring sokek sokek, an-tam sokek sokek 
- jakrimrako wil-engjok. Sala salesnina rong-simsango ga-kame 
mil-lam bipel peltaitai biwa waring pil-taitai wil e roangjokode, 
an-mrong nangchap nangchap ba-rengreng bokjrajra! Samsachi 
pil-ato ching-chang, paksachi pelato, wel-wal! Mil-lam biwa rikrak 
rikrako sal ja-dil su-chako, riprap! Toti mil-lam wil-aba salo 
de-chaoe niode, chai chiksu chiksu, rike wang-su wang-su! 

“Atchai! Mosa nang mil-lam wil-aba, bilsa wa ring bilpakoan 
srang, rang-sa kambe ratpakoan chrang dakainok dakade.” Rajing 
janggilo chadenge, Totiko doktope rasong on-ejok. Uchiba, ka-ding 
mitchim mosatangko nipile, “Indakjaode mosaba, jaka jaksrapjaode 
wa wasrapjaode bobil joke kal-gnede. Unan jakrimratangkode 
jaksrapna gitasa wasrapna gitasa tarisona nangaia, Mosa.” Rajingba 

asongtime, “Ho e mosa angaba. An-tang jakgitdokode paltang 
jakrimrakode tampi rongrang bilpako sra ganggua ma-bako gra 
wil-jokchim wil-ade.” MiMam ja-biokko chigitdango su*bote 
mosasatangtang silchi dare tangtangko kontegrikengachim. 

Indakmitingo Ja-golba di-glok bakglok sokgalgale, “Salba! 
Mosa nang mil-lam wil-ade ninan misil misil dakpiljokde! Biwakoan 
wa-jak gittang gittang nikaijokai nikade.” Noknagengo chadenge 
Totini mil-lam su-bote dongipao riprap riprap sal ja-dil nangchakako 
nike nawang dakengjok. Toti an-pile niate, “Nang jakrimrako 
indakean wil-boai, Mosaba. He-babo atchongbo. Bang-ja 
agangrikkuna.” Am-pok ja-gro ja-san atchongrime, “Angaba wil-ade 
wil-jokchim, Mosa. Indakobaan-tangjakgitdokosapangchakainok.” 

Su-songesa wegara hohoesa bakchara: songa dal-pajaoba 
gittim jalpajaoba, sa-ra apsan donrime nokking sone nitinge, sa-ra 
meram ramrima ba-ra wa-gong gatrima; pring sala onchako tilta 
so re ching-cheta, an-tam salni mikkimo do-metchian chetchata! 
Nomil mia su-krimo dura mikka kimaja, ano ruan chokrimo do-bak 
bilwitwetaja; bi-sa sue gogipa hoho didi ra-oa songa ku-rang 
bakchara! 

Manggittangko dondape dakjumang ka-gittingna, songa noka 
krimkro gittim jang-ke jro jro, Totimani sa-rao tomenga Kokkipani 
nokkrao chimonga; me-apa jinma tin-sa Totina so-galna dellang 
rikna sambasie, sa-ra mandal batna tong-e taritokengjok. Uchi 
me-chik jinmaba, rimmol de-dingdange cha-sam tingdingdange, 
chuwak sue wanti pue, dikchok bragipa brara katipgipa katipa, 
warekdim. 

“Nima sia ingija. Manggittangna indake dakgittingna 
nangaijok.” Sangsimma, chuwak biljoljole, Dipbilmako 
akgotengachim. 

“Mai dakkuna, Manitang. Chasong dakgijakoba dake nina 
nangainok, dudong ka-gijakoba ka-ai nina ga-akjok., nanggo!’ 
Dipbilma, chuwak wanti nongengachim. 

“Unan. Daka dakaignok ka-ara ka-aignok. Alimila do-me pote 
nisrang, Manitanga.” Sangsimmana saritangko nipile 
rekrakatchengj ok. 

Uchiba ku-sikna dilgijagipa, “Na-aba bachina. Sari. Ang 
potode potpana nangaine. Kambe apsan torimna nangaine do me 
gongsan potrimna nangaine.” 

“Ooo. Matchadu dingrorit salgipaming, wagam gitchima gita 
wagilgang dakgipaming sa gongpanasai.” Dipbilma ra chakjok. 

“Maina, Abiba. Attamsakode, jakmik pele niaibo, ja-pa 
ga-sosetrime kal-aiboda, nanggo!.” Norengma, wekdapatjok. 

“Uchi huhu haha, huhu haha, gakgutimchina.” Sangsimma 
teladapajok. 

“Do-meba potrim kambeba torim, sadutang tangtangna.” 
Me-ama aksa chuwak biljoljole sningchakengachim. 

“Maidakana. Mangnengpaja angade, kambe toe niaine...” 
Uchi Norengma inchakjok. 

“Asolnagipa, Saride. Indinnan salarioan rengrona gitdik gitdik 
bebeainok.” Me-ama aksa indapatjok. 

“Ho-eai, Sari, angade. Mandeska badinnok inesa....” 
Norengma nipil nichagija wekwekattaia. 

“Ua amerang dikgipa, Toti o-bitekoan, alimila, dama 
kebongbetat. . .” Dipbilma jikattaiengj ok. 

“Sappaode namaine. Jong-jongtimnara, maina neng-a?” 
Norengma rengrojoljol chroksrangjok. 

“Aia, Sariba. Ku-sik badiangengjok.” Gitchingo me amaska 
ka-ding napengjok. 

“Indakchachai chokkema dakanan. Ki-sangming ku-sikming. 
Kimmm.” Ma-detang du-dap paksachi chuak saenga 
mikganggipatjok. 

“Barake ki-sangming ku-sikming inramabai.” Norengma 
mikchipaijok. 

“An-tangara rengrooba jokjoljolengajokona.” Abitang 
janggilchi indapatenga. 

“Barakna angaba, ramatang.” Unoba Norengma ka-dingpilaia. 

“Sari, Sari....*’ Saritang sambengo chadengdike a-botejok. 

“Maina nangbia, Saria?” Nipilgija kuchakaia. 

“Ang sadua dudua, noksikdamo songsrua. Gambalmako 
jokjokat sadua, aia ja-pa mitdoa. Ra, jong jongat. Ina dakbone. 
Sari.” Norengmako so-dodapjok. 

“lndinnesai, Sarisong. Ada wagam wagilgang, ha name 
wangsosrang. Nang ga-batba mangmang, Songdu chigittang 
mangmang. Nokjatchio chakatsrang, gambalmako jokjoksrang.” 
Norengma otchisaba wagiminja. 

“Chuut ina dakode namjawane.” Me-ama saksa badiatjok. 

“Ma-kilongsa badia ma-pangmasa dugara, sako che inkuna!” 
Dipbilma apjitangjok. 

“Ropel rekraka dakoba, ku-sik a-sepaosa nasonga!” Bitchuma 
knadikjok. 

lachi me-apa jinmaba, pa gachi tin-sa chra angde toksa; nio 
mikchepkalako sadu jikchol nangako, gume appa gimikko; nipil 
nichagrikgija mangkalaba ramramja, ku sik wanemgrikgija gisik 
sa-dikgrikgija ku-sik ku-matgipade songakosan songenga onakosan 
ong grikenga, ropelaba uanjok rekrakaba bebejok. 

“Na-song, sadusa ma dranga? Sa mancha namchiktangko 
jaksikchengnesai?” Rajingpa dopa asekaljagipa, sambasina wa-tok 
sinjoljole gachidrangko jikengjok. 

“Gume Totipara jakkeman-ja. Uade gume Sangsimpanjok, 
gipakjole pongma kanchenga daknade.” Sinjong dopa ku-mat 
ku-mat. 

“Barakkuna. Dakbonode dakna ga-aka.” Inchiba bewalarina 
ku-chippagijagipa chokarek watjoljole kuchakenga. 

“Garumakko dokroke wal-kusuko rooke pongma ponggro 
gitchakkrong, tarisotok.” Me-apa saksa uchiba ku-sik 
badiatsrangjok. 

“Badinram ani jat. Pa gachi ku-sik a-sepa. Rekrakoba 
namsangsa telaoba bewalsa knatopara.” Uchi Totipade 
sadutangsongna mikkrate jitangaijok. 

“Gachi jinma tarisojaoa sawasa, Angkotisongba.” Me-apa 
saksa wet. 

“Matchaduko namchik nika daka dakja, on-aba dakramja 
kanneba roramja, mitchi mitchok.” Uchi Tom-betpasongde o-bite 
jinmana mikkratjok. 

“Chawari bisroko inparaja, na-songan sadutang jakkekala 
uade.” Sangsimpasongan sningrikenga. 

“Asolan, o-biteko dondape mamatangko changbate 
kanchengarok inchade.” Me apa saksa wengwat. 

“Am-dape rotok na-song sadusa ma-drang. Gro mingsa 
matchotgija gro dakdapode, game rim e chajoljawa. Pppt...” 
Ku-sik gripagipa meapade katjok. 

“Indinan gro am-ean indakenga. Mai gro ong dapkuna, da-oa.” 
Gachi saksa uaba wanemgijagipa. 

“Indin chachai ku-chi minoktokaienga, nipa.” Uchi 
Sinjongnasa namsangjok. 

“Ima, ka-pakoa noko topdimtokpaibo.” Me apa saksa 
badiatskajok. 

“Jikchol saduko inpara gita, an siode na songsa.” Saksa bate 
dakatjok. 

“Na-song me-apa ong-nan chel a, ku-sik a sepa.” Me apa saksa 
chakatprongjok. 

“Eee. Matchadu bima mangsana balkorektok. An-sengpaja 
angade.” Me-apakalgipa knadike katengjok. 

“Baltok ina injaba balean chooppilnakengjok. Na-songde 
da-osa?” Sinjongnasa namchacha dakangtaijok. 

Sa-rao me-apa daglongrara dellang sambinienga bari 
do-singjaenga; nokkrao me-ama me-jakma gitchu chuwak pijarange 
wanti bise nonge, dikchok bratokenga janti katiptokenga. Uchi 
nokningchia nomil sa-rongrara nateng ching-mitingrara, du-dapko 
bawile suunteko chanduule, chanmedikku chanenga kanchi dildil 
dokenga bijak pure wekenga - nokjatchio duule e-sal mipal tepenga 

samsru sromgopenga. Songni pante jadengdil torik jinma ku-rikkil, 
chring re-ru pal-kangkang ake chimongenga, chisam wa-dro 
wengchangchang kabe sinbangtokenga. 

“Ano Sanringa, sal somai sokode alimila, Kambe do me 
potrime nigne, 

Chasong poa torime kal-gne...nokjatchio jong-jonge nia 
dakpanema?” Dipbil abachengatjok. 

“Maiako, Abiba. Matchaduanmatchudu, jongjongnan saparok 
sapjarok.” Uchi Sanringba noreng dakaiachim. 

“Incha, do me gongbadiode, kambe chabadiode, koomgnok, 
sarisongba.” Kokki, du-dapo me-dik weljoljole jikatskaenga. 

“Do me gongruwetramni anoko sawa kambe togne? 

Dikge baoreramni nomilko sa poa ra-rime kal-gne? Dakataine 
angaba, Sarisong.” E sal imjoljole jong-jongatjok. 

“Sawa sokbebena nangkoa. Da oan indakramna sapode, 
alimila saoba beksa kangrekode batsrangnok, he-a Sanring 
chachade.” Dipbil, ku-kipna sapjaengjok. 

“Sari Kokki debra ba-aode, gimikan dome potrimna, kambe 
torimna nangainede. Sawa jokna, na songba.” Sanring nomil 
jinmako wekatenga. 

“Aia, Sari. Nanga inode dakna man-naine.” Kokkiba namreng 
inchakatjok. 

“Ua Toti boningtangnade. Mikkang dingrorit salgipa, singera 
bojil bojil dakgipa. Dama keata dakbo, Ano Sanring.” Dipbil 
mangkaldapatjok. 

“Haidarok, Abiba. Rongdu nokma dake dokdimbongnan 
saparok sapjarok.” Sanring nitate wakrekattaia. 

“Dillik dakaiboda, Anoba.” Dipbil inchaktaijok. 

“Abi, Dipbil na-an. Angamaba anoko ba-kimainok.” Sanring 
bikpilatskajok. 

“Chasong moa ra-kuja angade, do me pote nikuja anode.” 
Dipbil dakatjok. 

“Dakaia, Sarisongba. Ra, abisan potrimsrang sa sa badia 
nisrangna.” Nomil saksa du-dap nagengo ka-dingatjok. 

“Anseng balkorekpaja angade. Incha mai maja ong-arok. . 
Uchi saritangde janggile katjok. 

“Ong-ade ong-nagipan. An-tangtangna naljokna 
simchaktokaiboai.” Nomil saksaba bik ja-chapatjok. 

“Aia naara Dipbil chachara. Itdakchachai anseng balkorekean 
detangni grapakoan knajaengako nipa.” Noreng mi tepako dongale 
inatjok. 

Unosa Dipbilba detangni ong kelkele grapako mikkangchi 
ba-kime sok kanjok. Norengan Norenga, “Jinma an-sengana 
an-sengpana sikengakonde, Anoa. Makna bilsa jongjongatjaenga.” 

Uchi Dipbilskaba detangko debra po-oke japingo 
dingdingatjok: 

Dinga anoa dinga ta-mara 
Ano wadillokloka ta-ma miksik gitchaka 
Salna bimik nabone ta-mara 
Ana bipek pekrabo anoa 
Te rik monaratchiko cha-nade dinga anoa 
Sea gabillonggiko kimnade dinga ta-mara! 

“Itdakchachai jong-jongatjringean ropajaenga da-ning Anoa. 
Ban gabillonggiko se am-e kimchina itdine dingdingengani jat?” 
Uchi Norengnan namsangaijok. 

Songni pante kotoksa bangsi pongba ja-baksa, nokpanteo 
topkrime dama barat salkringe tingting tangtang doktike, an seng 
balsaltokenga. Jajong changgniode kasi ripang balode dimu rippong 
chaode; Totimani gittimde Totipani chigaode ding dading satainok 
ja-pa gating de-ainok; watramako watode onchakrako onode a-dok 
tangsatangainok chiga ga-batangainok, ajongdrangba dakengjok. 
Songni pante Ja-golan ajong rogol sogolan, ja skuko nelkange doka 
golko jangbinge, watramako watangjok dama rariatengjok. 

“Dama kebongbeta dake rim-golgol sikgolgol daknade 
nang-nanjokne, Awang.” Uchi Tom-bet jikchengjok. 

“Matchaduoba mosatangni jik. Noa namchik gitanjok. Naan 
manitang. On-rikoba songrikoba nang-koan, Tom-bet.” Ja-gol 
dakatskajok. 

“Namjoknesa inpabo. Mini ku-chi minokgipa, Ja-gola.” Pante 
saksa sikdapenga. 

“Na-a chacha, rong-chi man-kala ina dakjringgipa, bebe?” 
Ja-gol bik dakatjok. 

Pante brikalgipa gisik mandesalgipa, “Na-songa otchisaba 
misilskok daknikjama? Ropeloba namako ropelpa, rekrakoba krako 
rekrakpa. Barake antangtangni bobilna songgrikna an-sia 
daktokasai angai!” 

“Anga an-tangde mosa Totini aganako knaoan biming 
mingnade chela jawa mingknaoan mitchijolaijokchimde!” Pante 
aksanba mikrellok indapjok. 

“Chingkode ku-sik ropela imaskana ku-chi minok minok 
mikbokengpitchi chanchiama na-songa?” Ja-gol jol cha-katjole 
krengchakjok. 

“Indakoa maknasa sikkar bimakorara gontot mane roskaenga 
na-songa?” Kongman Ja-golko sikmanjok. 

“Tol a, itdinasa dakenga Awangde. Asolan da-suwalan 
dipanengpitchi.” Tom-bet wet wakrekatjok. 

“He-aba Tom-bet mikbretba. Nioara nikrakja so-oba kamrakja 
ku-sikara ku-sik bolna miksa badia. Wangsan apsandimaia.” 
Kongman ku-engchitengjok. 

“Maina mangnengramenga, na-songba. An-sigipara kime 
ropajaengama misilgijara kopeba chupajaengama. Gong-atangtang 
gimikan.” Pante saksa sikatjok. 

“Haidarok mairok. Incha abek ra-ai j akskangchengarok. ” 
Ja-gol nagipengpile dakatjok. 

“Im daktok. Abektangkoba kantok bekmanchakoba kantok. 
Misilpara angade.” Kongman amchakjai katangjok. 

“Ga-subebenokai. Abek ponggniko kandima dakode, mo 
Ada?” Ku-sik waringgri knatimenggipa oatjok. 

“Na aba, indakako chanchinade wet daksoaiamo?” Ukoba 
Ja-gol daktaijok. 

“Indinba bobilsa. Jikmanjaoba pante rosrangaigne. 
Amrampaja.” Pante saksaba chokonnangjok. 

“Hoe, naa. Songo nomil grijok inama.” Saksaba jarikangjok. 

“Na-song duga makgitchak mitdimode, inchade saobade 
kotaning me- gong balarok marang pokpakgrikarok.” Pante 
brikalgipa knadikengjok. 

“Im. Balgipa bale ro. Bokbakgipa bokbake ro. 
Gongatangtang.” Knadike saksaba katgalangjok. 

Jajongjachanggni siangjok; songachannakrimjok, gura bas- 
ing chu-ongjok, sol a repa matchotjok. Uchi nio sariba me chikni 
madrangba matchaduni gittimba sing-rikkina nabajok, nirikkina 
sokbajok. Do-rengbilsokaonaja-kurikeniobaja-kolkoan nikjajok, 
wal-ku gongsokaona biding sane nioba bimangkoan man-jajok, 
Totiko. Song-a chakujanama jila dal-kujnama: basakani salona 
sansare kal-kuna, badiani jaona mitongbolko kakuna, mangrikoba 
nikjajok biko, mangamoba man-jajok uko. Mikkang anti changsade 
ja mikkang dal-ode mangsongako dakainok kamko chusokatainok, 
inchi Totipasongan sal manchiataijok. 

Totini ja-gringba nanggo pante Jaringba, jamsrengo asonge 
ja-ko ja-wewe mitchim nigamatenga. Uchi jikbobilde matchadu 
nomilde mikko miktuatgija mikkedingding nienga, ‘Na-ade Toti 
chomotan’ gisiktango inenga. Knia kan-dikjok mikkangba 
rongchingbatjok, kambea uan gantongba apsan, “Sari awa pantea 
sawasa?” Nokuriko akgote saritangko tikkote ku-misichi agane 
nomil sing-majikengjok. SaritatangbaKokkibamiksongako talsoe, 
chanchiako niksoe: “Uara Jaring, ma-deni bi-sa. Totiko grongnasa 
he baparachim.” Mikganggip aganmikjok. “Totian Toti sraksrak 
nikaia, mo Sari?” saritangde nomilde unobabebera nan man-jaenga. 
‘Totini jongkuruanpara adani ba-rima mancha apsane nikaia, hoe.” 
Gisiko ka-kame mika gitching nigale Kokki inchakenga. 

Uchi anode matchadude nomilde, an-tang gisiktangode^ 
‘jedakoba Jaringkon watrikaigne,’ gisik ka-manangenga paltang 
kadongenga, he-angoba an-pile nipilanga dakenga. 


TOTIKO MANGONA 

Dim cheng dim cheng dim. ... 

Sal a-bri pa-chap chap dakoan, an-tam ja gring simdap simdap 
dakbaoan, dakjumang ka gittingna dellang bi-sa so-chipna, Toti 
ma-ni noko kram gogatangengjok salna ku-rang goengjok, songsong 
songskopongo ka-a suang suangsa ku-rang knasoengjok, kaktang! 

Uchiniba bisongba, matchaduni gittimba dudusani a-songba, 
me-sam matasim ja-groko grong pekdok chenggangko; sue 
bidilmachian nanggreng dingdinge, hua hua haiboda e-boda hua, 
moe kal-batokenga. Dudusa me-chika matchadu nomila, mikkang 
mikkang ro-reng dakbaienga. Matchadu ma-kilonga, a-chang 
do-misalrara ki-me ong-chokmearara, rikrak rikrak dakako koksep 
eng-gring eng-grango chipe olbaskaenga. 

“Bisongni gittimba dakbaengjokai dakade, mosa nang-nade!” 
Uchi Rajing dopaba mosatangko doktope nokpanteo nigame 
insoenga. 

“Ho-e mo mosa! An-tangtangko itdakean parakangjok 
da asalde bisongba. Watade watpakjanagipan bisongde, mo Mosa?” 
Mitchim mitchim nisoe Jaring kadingsoenga. 

Mobewalan mobajok dakbewalan dakbajok; Totimani sonejao 
Totipani chigitdangoan noknagengo wate roangjok. Dudusani 
gittimni matchaduni a-songni nokkra ga-dapeoan jang-ke 
gadoangoan, bigil dambe doksojok salna ku-rang gosojok: 

“Ajongkoai. . ..Totikoai. . . ! 

Bachinasa amak gita katbrangjok. . .do-mara! 

Mainasa do-ka gita bilbrangjok. . .angdea! 

Basak mikkang nikkuna, angdeko 

Bansalo nikkuna, Totiko! 

Ajongai. . ..Toti. . ..ai! 

Nokuriba Kokkiba nojasinba anoba, sko koping ping dape 
cha-similo gokgoke, salna okbrapsoenga doreng gakasienga: 

Adanaa....Toti..a! 

Angko kao nangama, Adara? 

Angna kasajajokma, Totia? 

Maina janggilditanga, Ada? 

Angko maina galanga, Totia! 

Jikgipade anode matchadude nomilde, grappana sapjaenga 
kurang gona changjaenga, niotangko mikkeding saritangko 
mikkeding kukipgija nie jamanganga. Alimila mikchi sru sru dake, 
uchi saksachiko mikpalek ichi napalek niwingwange chonnaienga. 

Uchi matchadurara tin sa delsam gro gro kretchi bekbek 
warekrek asongjok. Dama dimcheng dim cheng gamakosa, saksaba 
sinchepe pru pru, saksaba gitchinge mitdu mitdu, paksachiko bik 
bolsachiko bik, singera modil modii kuchil gangdil gangdil 
mikjapgija nienga. Songni meaparara gachi pa-kilongrara abek 
koldingdange pongma radingdange chujakra we dingdange; 
sokgipako mande ra-sona nagipako jako kolsona mosa boning 
inmike mama ada chanmike jakgitdok ket ket sikari, jagnini megaru 
chiongpile chaako kane roangjokode, pongma bekprak kannoan 
dama ku rang ja rike adil ku rang ma gape - huha huha - sko gakgu 
dakangjok, bisongba. 

Adi gita jamanan songgimikni ja-golan pante digol bakgolan, 
kotip kadorekari kram kepongpengari, nokni jatchi nangnango 
pakma dome gongramo ding dading dokatjok: 

Dim cheng kimit cheng 

Nokgil mese chokon cheng 

Chame chua we-ba cheng 

Sokgipana kane cheng 

Dim cheng kimit cheng 

Songni nomil jinmaba, gittim maanjakrangba, ba-ra 
dodokkeari, do me gongding potari, abek koldingdange pongma 
am dingdange bija chiraa gita jong'dol chirua gita we*akosan 
we*baijok kannakosan kannengjok. 

Totai a tot a 

Chame kittam jrota 

Nok jatchio ro rota 

Totai a tot a 

“Aia, Tom-bet. Badine sika? Sikna nango name sikpaosai 
angai.” Dipbilma ka-dingchengjok. 

“Maiako he-koa. Sangma racha dakengako.” Sangsimma 
noksikchi sningdapatjok. 

“Aiai, name sikpabo, Awanga. Sawa sawa kittamjrota na an 
nikkala.” Sanring rengrodapatjok. 

“Ramasamni bolmatma den-o ski ong-kata, bochi silma silpako 
maina mikchi ong-ata? Sinti do-pilgimoba ada sokbakunema nini 
bambanioba Toti nabakuma! Mikchi jaknisitaibo ha ku-chil tapotbo, 
gisik ka-gualnade ha, Bochi, ringotbo.” Jaring an-tangan jakgitdoko 
sikari matchaduna nomilna kangrekatenga. 

“Mama saksa siana sal nabajokma Toti saksa bon-ana do-ka 
bilbajanokma! Anga nang gritang ha, Mani, name wang...” Bik 
Tom-bet abek rim-tokalao webai, kandapejok. 

“Ho e nanggo, Abisong. Do-reng gakasioba awang 
nabakunema, grap manggasioba gume sokpilkunama! Gisik 
ka-sinnataibo, ha, Abi, iko....” Sanring jol jakgitdok sikgreke, 
grokgrokgrok. . .. 

“Bebe, mo, Anoba. Hai, gisik gualaibojok nokjatchio 
chadengbo, do-me gongding gongaibo. Ha, jakna jakmitchijaode, 
ku na ku mitchijaode.” Dipbilba beksa dal-kalao webai, ket.... 

“Dakengjok sarisongni gittimde, asolan.” Uchi Kokki nigame 
mitchim. 

Sko tingting rim-bajok nomilba, wanti bise gabajok anoba; 
Ja-gol dama dokana Tom-bet bangsi sikana, jak badalaba 
ong-srangja, sko gakguaba soksrangja, nokjatchio wilwil dawil - 
mojim mojim! Gisikode Jaringna miksonge, jakskuchi nel-pake 
sokme ku-te nangbake jong-jong nangnang mangro nangnang bala 
dakenga. Uchiba Jaringba, ka-ding mitchim mitchimsa, tang-tang 
ketchigalesa mikgron niketchiesa chu kanjringa dakskaenga. 

“Nang gabatba mangmang 
Songdu chi gittang mangmang, 

Jakna jakmitchijaode, ha, wang, Manitang.” 

Gritangan Tombetan bangsi sika dontonge, nokjatchio 
changchange manitangko salgome, chame bakdilangenga. 
Manitangba uchiba bochitangba nomilba, huhu huhu 
huhu. . .tusudimua gita walo dipanengaja, nokjatchi bawange dome 
gongding gongdingsa, bangjang bangjang. 

Dim rikkim bal rikkim 
Chisam kasi balmiting 
Jaba jateng rakmiting 
Nomil pante romiting 
Ding rikkim bal rikkim 

Ja-gol dama bakchaatjok, watramako watetjok, nomil 
okamatengjok. Uchi nomil jinmadrang nanggo gittim anodrang 
chadingdange we bajok koldingdange kanejok; matcha 
pakilongrara dudu bipadotrara noksik songdimengako nokjatchina 
salchaoe chame bake roengjok, joribake kal engjok. Uchi 
matchaduni gittimba dudurani a-songba, wetsa kong kipa gita 
rang-sa jong-jonga gita, dama bakchabiana gore tengtang gam-ana, 
nokjatchio bawange chukanana ku-wange dimrim mangrotokenga! 

Dokrere dok Rere bok 
Chu jakrako we ba tok 
Sokgipabana kanne tok 
Peka mikmak tokengjok 
Kanna dontongnambe jok 
Erere rebok dura bok 

Nokni chra monggotan uchi Dipibilpasongan, pakmadelsamo 
dandane, matdi grongko sing-chane, wa-da wate kal angjok adil 
sike roangjok. 

Dim chang ding chang 
Nomil chua we-bil dang 
Man-a tangtang kanbildang 
Dim chang ding chang 

Uchi nokpaksachia do me gongbatramchia Rajing dading 
satata kurang gakimchaata. Matchaduni gittimde dudusani chigade 
wengwat gatdap kanana wange nio amchakja chake mo man-chalga 
chadenga bai bai damram; chakatpiltai nioba daimgm. Nomil chua 
we-aba bija chirara gita, ano kane kal-aba jong-dol chi ruengja, 
inchi wari bilaja chichot, uchi kattamchipaja bengbot. 

Uchi ajongdranga gittim pantedrangba, matchaduko bimako 
ma-kilongko ma-pangko bik chame bakenga; demechikko 
wengwate joribaka dakenga, an-seng balkorekesa watchanggija 
kanenga - jong-dol chi ruaja! An tangtangba bisongba ka-bak 
sosiangjok chrip, gando kancha gimikan chichot. Matchadu 
nomilba aroriba anoba bima wanti sikengjok chu megaru 
rim-angjok; ki-sang sko taljajok, song pante jinmani gittim 
ajongdrangni gisepo, mikmik makmak niari timik timak dakari, 
mangroa dakenga. 

“Ka, Jaring goera! 

Angan mikkang salgira. . . 

Angadana Totina, anga ja-ku rikgne, 

Ba-skangna salgrana, anga biding sangne. . . 

Kambe me-jak akgija watpiljawa, Jaringde! 

Rikge waring bilgija donpiljawa, challangde! 

Sa ra mandal batgne, adana. 

Kambe chambil akgne, Totina. 

Ka, Jaring goera! 

Ki, Jaring walgora!” 

Dama kurang ma-rape nokjatchiko bawile, bilbang nangchap 
nangchapsa mil-lam de-gitdoari Jaring grikangenga; matchaduba 
nomilba dudusani anoba, be en nangrok nangroksa, sokme 
nangchap nangchapsa, jo-jep, ting-get, ringret. 

Dim rikkim baliking 

Jajong ja tengrak miting 

Bima wanti rim-miting 

Chua pek tingtang miting 

Dim rikkim baliking 

Songni pante Ja-gola ajong rogol sogola, cholramao jakjipo 
nokjatchio tingito damakebongpengbajok kurang bakchabiatjok, 
an-seng balkorekdiljok. 

Dim chang ding chang 
Choi mongchiko cha chang 
Nokgil chiko peng-chang 
Nokde cholko chang chang 
Nomil desa dingtang 
Panterara tang-tang 
Dim chang ding chang 

Songo noko mingsinga nanggo pante Rajinga, dama gam-a 
dingdanga songna kurang on-nenga - challang gisik watenga! 

Rere re bok dururu bok 
Somai ong jok 
Tari bo jok 

Erere bok rere bok dururu bok 

Matchadu jinmade chusudimu joljole, nokjatchio gakgu 
gakgu, gitdiloba chakattaitai dekgu dekgu. Uchi nomildrangde 
dama gam-a ja-rike adil ku rang ja-rike janggilchi bitintokjok; inchi 
pante wa-sarara noksam delsam chapchape tang-tang 
chadengdreangjok. 

Dim chang dimit chang 
Man-a tangtang chabildang 
Ding chang dimit chang 
Paltang tangko sikbiltang 

“Ka. . .Toti goera!” 

Bima wanti rim-ana mikgron nikrimalako, chu megaru 
pekeming gakgu chusudimako, chuo jadipanaja dekgu dekgu 
dakako, mil-lam ra-gitchinge satchoke roanga, chabil bite akaja 
a-waseo tim! ‘ Aia, na an Totichim bebe angko jakskangjok! ’ skorara 
wakuchengcheng sre ote ma-ama; marang gipokpolpole bimangrara 
chongdik chagipakna rikenga! 

‘Ka, Rajing goera!’ Noksiksachi mosatang chratangko 
rim-dika, chong-bak! ‘Ka, Ja-gol goera!’ Nokpaksachi pa-kilongko 
dangnea chong ka! ‘Ka, Tombet goera! Nokpaksachi bipadotko 
wa ring bilpaka, rekbak! ‘Hmmm! Na-song chingko kimingalnasa 
chingko mangkimanasa kanmika dakachim on-mike kal-achim 
nanggo!‘ skorara wa-seo chambil ronggoa gita til tekteke - sre 
gitchak tonggitchak ote - wagam gitchima dakako wagam 
chiksipatenga! 

Uchi bimangde chakata baibai, chong-dik chong-dik marang 
potpote, jak bawange an tangtangko jaksikgipako gipakna 
chatokenga. Nokde gita katako rikango gantongrara tim ga-akenge 
chakatpilna man-gija ga-dekdekenga. Nokgilchina katako kisang 
ki-sang rikange, tarn krok krak ja-bodak. Ama appa, me-chik jinma 
cholmong gita ongkatango, uchiba tim krok krak, nokkrao 
gantongrara an-dildilenga. 

Totima Totipani noksam nokgil, matphadu gantongrara 
gitdilrimrime marang paka, chigitdang chikare ra-pilengjok; 
nokkimachi bongbang bongbang, an-chi marang chidare salangjok! 

Songni me-apara gittim padotrara gantong kolame ja-bak 
sepenga; uchi pante jinmara chadingdange am bol boltong 
dandingdanga, Totima Totipani nokkimao ja-bak sepe ganchi 
gatangjok. Uko me amarara chagrime am-pang kole galdapjok, 
nomil jinma wa-korang gipakdingdange aro snamdingdange rip 
chip wal-jokatjok! Jajong bokdim jatengao wal-sare chadoa, 
kimdare kimdare! Ambol so-akosan so-dapjok, boltong danakosan 
dandapjok - oooo ririri inangon, greng ripbik ja-tong dipbik! Sre 
tong gitchak cha-srakangjok, gitdok wa-rikkat minokangjok! 

A-song dogisikoan wal seng-na skangan, gimbe de-dingdange 
chi ko-dingdange; an-chi marang gimikko a-gnang cho-wake, 
chiring chibimachi olgaldingdanggale, gao gao satanga chiring 
chikare joksolsole talangjok. 

Antignini ja mano songni sara jatchio, matchadu sakgni 
mikwang pewang nirame, Totima Totipani nokko sing-ejok. 
Namedake nioba sing e sing e nioba, saksa, ‘Ching songode gride.’ 
Saksaba, “Bao ching songchide indakgipa mande chasongnan 
nabanjade.’ 

Bisakko gingsike am-oba bisakkoan gingsikmanjajok, nokkap 
biap tale nioba sakki sabit grijok, maming ras rabal man-jajok! 


Chonjok 

